text:
Dario Zampa e i siei 40 agns cjantant il Friûl
Al è un dai cjantautôrs furlans plui cognossûts e par tancj al è “il” cjantautôr furlan par antonomasie. O fevelìn di Dario Zampa, che a Dicembar al à fat fieste pai cuarante agns di cariere artistiche. Lu vin incuintrât par fâi cualchi domande. Chi ce che nus a contât. Come simpri, a lenghe sclete. (E mancul mâl. Augurons Dario!).
–––
Zampa cemût che si staial cun 40 agns di cariere?
“Si sta ben, ancje cun cualchi an di plui su la gobe, par vie che se dopo 40 agns di ativitât artistiche no ti àn dismenteât al vûl dî che al è restât ancjemò un agâr là che e pues cori… aghe furlane”.
–––
Isal sodisfat di cemût che e je lade fin cumò?
“Sì, o soi sodisfat! Cence slungjâmi tai particolârs o pues dî che ta chest arc di timp, metint in cont il pro e il cuintri che al segnale cualsisei percors, a conts fats il risultât al è positîf”.
–––
A Dicembar stât lu àn festezât cuntune fieste “Il Friûl di Dario Zampa” a teatri a Udin. Cemût ise lade?
“E je lade plui che ben. Sintî lis mês cjançons interpretadis di cjantants, pe plui part zovins, che lis àn presentadis a lôr mût cun grinte e art, mi à emozionât. Mi son plasudis plui… dal origjinâl. Par chest mi sint di ringraziâ di cûr ducj chei che a àn colaborât a chest apontament: cjantants, presentadôrs e la Provincie di Udin”.
–––
Jessi un pont di riferiment pe furlanitât e je une biele responsabilitât…
“Mi somee un pôc esagjerât. E je une responsabilitât masse grande! A son ben altris i ponts di riferiment de furlanetât. Di pre Checo Placerean a pre Toni Beline, e altris ancjemò. O pues intrometimi dome se si cjacare di cjançon popolâr furlane. Li sì! O crôt di jessi jentrât tal cûr dai furlans plui di tancj altris”.
–––
Dario Zampa isal “moderni” ancje pes gjenerazions di vuê?
“No crôt di sedi moderni. O crôt però che e puedi tornâ di mode la tradizion. Mi spieghi: la confusion gjenerâl dal vivi di vuê, che si ridûs a chê brute peraule che je “omologazion”, a cîr di “robâ” valôrs e identitât e, duncje, al sarà normâl che, prin o dopo, un zovin si domandi se e vâl la pene di vivi dome cuntun “numar” su la schene, come chei che a son in preson. Ta chest câs o pues sedi ancjemò util pes gnovis gjenerazions” (Util e ancjemò “mitic”: i zovins a deventin mats a fâsi un “selfie” cun lui co che lu cjatin par strade, ndr).
–––
La musiche e pol ancjemò jessi un baluart par pandi ator le identitât furlane?
“Di sigûr! Tal gno câs, no jessint un musicist, o met in prin plan la lenghe furlane che mi pâr ancjemò plui impuartante de musiche cuant che si fevele di identitât. La musiche si preste di plui aes contaminazions, ae ricercje di cheste “modernitât” che, tal nestri câs, a pues facilmentri puartâti fûr di strade. La lenghe no si barate! Al è un pont di riferiment une vore plui clâr”.
–––
Cemût viodial la sene musicale di vuê in lenghe furlane?
“Ultimementri no mi displâs. E je tornade a saltâ fûr une ondade di artiscj che si fasin preseâ soredut tal forest. A àn puartât a cjase premis impuartants vincint concors nazionâi e cjantant in lenghe furlane. Cheste gnove situazion e je interessante. Ancje se in Friûl, purtrop, e rive dome la notizie di chestis prestazions forestis, si cree une imagjin di furlanetât impuartante, che e zove plui di ce che si pense ae nestre cause. Come a dî che i forescj a crodin plui di nô ae identitât di ognidun. Orpo che e zove! Chi o vin dificoltât a fâ un festival de cjançon furlane”.
–––
Saressie stade divierse cence di lui?
“No lu sai! Probabilmentri e sarès stade la stesse. Forsit tal timp, tai varis passaçs artistics dai nestris musiciscj e autôrs e à zovât ancje la mê vene… se no altri par cambiâ ‘musiche’! Al pues vê zovât ancje par chel”.
–––
Lui al à dit di sintisi l’unic cjantautôr furlan “politic”, ce volevial dî?
“No soi un politic, ma no contesti cheste definizion. Pal vêr, tai agns ’90, o ai cirût di intrufulâmi tal nestri labirint politic: o soi stât conseîr provinciâl cul Moviment Friûl… o ai tentât! O intindevi dî che cence la volontât dai politics al è une vore plui dificil sostignî culture e identitât furlane. In plui di cualchi cjante o cualchi gno intervent o ai fat presint cheste mancjance ‘politiche’ tal nestri setôr. No mi visi di altris artiscj furlans che a vedin metût la muse… in politiche”.
–––
Lui al à un biel osservatori. In 40 agns di cariere cemût ise cambiade la Patrie?
“E je cambiade cetant. Ma lu riten un fat normâl. Dal gno osservatori o pues dî che i furlans, int di indule austriacante, a son stâts talianizâts. O vin cjapât plui di chei dal Sud che di chei dal Nord. ‘Brâf chel che al è rivât a lâ in pension a 40 agns…’, ‘Bulo chel che al vîf aes spalis dal sisteme…’, ‘Svelt chel che al rive a freâti…’. Si fevele di valôrs. Sino capîts”!
–––
E lui, Zampa, cemût isal cambiât in chescj agns?
“Probabilmentri no soi cambiât. O soi restât simpri chel! Forsit chest mi à zovât a mantignî une ‘identitât’ visibile, clare, cence compromissions. O crôt che al sedi chest che al fâs dî che o soi un pont di riferiment”.
–––
Secont lui isal interès di bande dai zovins par mantignî la identitât?
“O crôt di sì. O tornìn, però, al discors di prime. I vûl che i crodi ancje la politiche. E je chê, soredut, che à di vê l’interès par trasmetile ai zovins, ai gnûfs rivâts. Al contrari, dut al ven lassât ae buine volontât di cualchidun che, di bessôl, nol rivarà mai a tignî bot a cheste omologazion che e distirpe i valôrs”.
–––
Ce doman si augurial pe nestre tiere?
“Mi auguri che e resti furlane. No son i cambiaments che a fasin pierdi une identitât ma la voie o no di mantignîle. Jo o cognòs neris, marochins, albanês, napoletans, che a cjacarin furlan e che a cirin di convivi cu la nestre identitât. Chei a son i furlans di doman che a son come i furlans di une volte. Se nô i tignìn ae nestre tiere chei chi nus vegnin daûr. Ma i tegnìno?”
–––
Ce nus mancjal, secont lui, plui di dut?
“I rapresentants che o vin vuê in regjon a son neâts tal sostignî il Friûl. Se tu ur domandis alc ti disin che ‘a son ben altris i problemis’. No pues jessi rispueste plui ignorante! Nus mancje di sigûr un moviment politic che al sostegni la nestre cause. Lu vevin, ma lu vin lassât murî cul deventâ ‘masse talians’”.
–––
Aial cualchi sium artistic ancjemò di realizâ?
“Sì! Deventâ vecjo e viodi i fruts e i zovins che a vegnin a intervistâmi su cemût che le pensi sul… popul furlan. Une testemoneance che e sarès un spetacul ancje chê”.
–––
Lui al à dit che cu la etât si olse di plui. Ce vino di spietâsi di Dario Zampa pal avignî?
“Un pinsîr libar, come chel che o ai vût te cheste interviste. Mandi”! ❚
✒ Natascia Gargano


c: text/html

text:
12/06/2008
La gnove sede direzionâl e operative di SAF
La sede uniche, direzionâl e operative di SAF AUTOSERVIZIS pal traspuart public urban, extraurban e pai altris servizis gjestîts al è in vie di realizazion tal Comun di Udin – vie Partidôr – dongje Viâl Palme – ingrès Sud viers la citât ...
La zone e je strategjiche sei pe facilitât di rivâ alì di fûr citât (Autostrade – casel di Udin Sud, Triest, Gurize, Basse Furlane), sei ancje pe semplicitât dal colegament cu la autostazion e la stazion feroviarie di Udin, che a son tal stes timp pont di partence des liniis de rêt extraurbane e di incuintri di dutis lis liniis de rêt urbane.
Un intervent complès che al proviôt la realizazion di puescj par fermâ e furnî i mieçs, part di chescj cu la cjarie lente a gas metan, edifici pe manutenzion dai mieçs cun 38 puescj di vore, cualchidun che al rispuint aes normativis specifichis “Atex”, tunel di colaut e revision, magazin pai ricambis, bloc di servizi pal personâl, uficis di gjestion.
La palacine direzionâl localizade a pocje distance dal cuarp principâl e doi edificis di servizi tecnic pe gjestion dal metan par autotrazion e l’edifici di puartinarie e centralin a completin l’intervent dulà che si zontin plui o mancul 200 puescj a viert pai autobus, e ancjetancj parcs pai mieçs dai adets, furnidôrs e visitadôrs.
L’intervent complessîf al pues jessi sintetizât cun chescj dâts:
- superficie complessive mc. 58.466
- superficie cuvierte totâl mc. 6.735
- volum complessîf mc. 57.570
- superficie a vert mc. 7.147
Il progjet al viôt cun atenzion la eficience energjetiche dal implant in mût passîf, cun atenzion a materiâi e modalitâts costrutivis, e atîf, midiant dal ûs di fonts energjetichis alternativis e e al proviôt un implant di produzion di energjie eletriche par mieç di un insiemit di panei organizâts in stringhis buinis par realizâ un cjamp fotovoltaic.
Chest cjamp al cree energjie eletriche in curint continue che e ven convertide, midiant aparecjaduris clamadis inverter, in energjie che e corispuint in dut a chê erogade dal Ent distributôr (alternade e a trê fasis).
L’implant fotovoltaic al è instalât su la cuvierture dal capanon des oficinis pal so otimâl orientament e pe presince di shed che a permetin di ridusi al minim i problemis di reciprochis zonis di ombrene. Lis analisis fatis a àn fat in maniere di valutâ tant che adat un implant cun potence di 160kWp cun 3 inverter di 61kW e dividint l’implant in ancjetancj sot-implants, par garantî elevâts rindiments e contignî il dam tal câs di un vuast.
L’impegn pal ambient al reste, partant, un dai ponts di fonde te politiche de Aziende che, di là di agjî su fatôrs internis come lis carateristichis tecnichis dai veicui dal parc autobus e lôr alimentazion (e je stade la prime in Italie a sperimentâ la alimentazion a metan dai propris autobus), cu la sielte dal implant fotovoltaic pe sô gnove sede, e devente leader in tiermins di sostegn ae inovazion insiemit cul disvilup sostignibil.

robotstxt: allowed

filter: keep


text:
Pal XVIII aniversari de colade de cortine di fier (Zornade de memorie) une delegazion di rapresentants de Associazion Culturâl Mitteleuropea e je stade in visite a Cracovia, dulà che à partecipât ae cerimonie di memoreazion dal 2 di Mai. Il zîr, daspò, al è continuât cun visitis ae citât, ai siei Istitûts storics e culturâi, museus e locâi carateristics, cussì come al cuartîr ebraic di Kazimierz.
La fotografie, che e mostre il grup cul nestri colaboradôr in vuide, si riferìs aes minieris di sal di Wieliczka, patrimoni dal Unesco, in particolâr ae Capele di S. Kinga, patrone dai minadôrs di sal.


text:
13/07/11
Presidi a Aquilee par rivendicâ i dirits linguistics (ancje te Glesie)
Dutis lis lenghis a son compagnis, ma cualchidune e je plui compagne di chê altre. Nus scusarà George Orwell pal adatament, ma nus somee jessi propite chel chi il pinsîr - par nuie evangjelic - dai vescui talians. Cun di fat, a son zaromai agns che la version par furlan dal messâl roman gnûf e je pronte e, par podê jessi doprade in maniere uficiâl, i mancje dome il vie libare de CEI, ma la conference dai vescui talians e cjale di une altre bande. La uniche spiegazion pussibile - in mancjance di une version crodibile de bande de CEI - e je che no si puedi autorizâ la version par furlan, prime che e rivi chê par talian che e je ancjemò par strade...
Po ben, par fâ capî che in Friûl e reste fuarte la atenzion par cheste brute pagjine de glesie taliane, îr di sere un grup di citadins furlans - che si son dâts dongje sot dal non "Furlan nestre lenghe vive" - e à metût sù un presidi in place dal Cjapitul, denant de basiliche di Aquilee. La date e il lûc no jerin sielzûts a câs: Aquilee, la glesie mari dal Friûl e des tieris dulintor, ai 12 di Lui, zornade che si ricuardin Macôr e Fortunât, sants protetôrs dal Friûl.
La iniziative e veve al centri une cuistion religjose, ma chel istès emblematiche dai rapuarts che a son tra lenghe furlane e lenghe taliane e dai tra autoritâts talianis (laichis o religjosis nol pâr che e sedi masse diference) e furlans. Daûr de leç taliane i dirits di cui che al fevele une lenghe minorizade a varessin di jessi garantîts, nancje il Vanzeli nol discrimine tra lis lenghis, e pûr la realtât e je une vore divierse. Alore forsit la strade juste e je di lassâ pierdi chei che a van dilunc a predicjâ cence fâ, e tacâ invezit a pretindi chel che al è just. Par cheste strade, ducj o vin la nestre part di podê fâ, piçule o grande nol impuarte. Dome cussì o rivarìn a cambiâ lis robis.
Nessun commento:
Iscriviti a: Commenti sul post (Atom)


text:
Udinese Calcio
L'Udinese Calcio, cognossude dai furlans come Udin o Udinês, e je la plui impuartante scuadre di balon de citât di Udin e dal intîr Friûl, e al dì di vuê e zuie tal Campionât Talian di Serie A. L'Udinês e nassè tal 1896 cul non di Società udinese di ginnastica e scherma, e e je partant une des scuadris plui antighis de Italie. I colôrs di maie a son il blanc e il neri, ven a stâi chei de citât di Udin, e par chest i siei zuiadôrs e i siei sostignidôrs a vegnin clamâts bianconeri o zebrette. L'Udinês e je lade pe prime volte in Champions League tal 2005. E à vinçût il Play-Off ma e à pierdût te fase a zirons. Intal 2010 e à partecipat di gnûf a cheste cope, ma e à pierdut il Play-Off cuntri L'Arsenal F.C.[1]. Tal 2011 e je tornade a partecipà a cheste impurtante cope, ma otignint il stes risultât cuntri dal Sporting Braga[2].


text:
11 dicembre 2010
Vergognôs spot Rai
La reazion che o ai vude jo e je stade di sens di stomi, come di un cjapât pal cûl.
Juste cualchi setemane indaûr la Rai e à dit che pe atuazion de leç 482/99 no àn avonde bêçs e che duncje i furlans a varan di spietâ par vê programs in lenghe furlane, ancje se a pain il canone Rai.
Invezit bêçs ju àn cjatâts par une campagne publicitarie vergognose che e celebre i 150 agns (chi in Friûl no saran 150 agns, ma 145, stant che i tegnin a precisâ), doprant i dialets e la lenghe furlane come se a fossin une robe negative: di fat il messaç finâl al rive disint che grazie a la Rai si è fate tante strade par bandonâ lis lenghis e lis feveladis locâls. Come se la omologazion e fos un sucès...
Mi plasarès savê ce che e je costade cheste robe ridicule, che no coventave stant che o savìn benon che la Rai e ignore la leç dal stât (482/99). Cun di plui, no contente nus mene ancje pal boro...
Za fin cumò o jeri simpri stât in dubi, ma cheste volte propit a mi no mi ven voie di paiâ l'abonament Rai. E voaltris?
INZORNAMENT: RASSEGNE STAMPE
La proteste e je rivade ancje su:
IL CORRIERE DELLA SERA 14.12.2010: fracait chi (e je la prime volte che o lei il gno non su chest cuotidian!).
IL FRIULI 14.12.2010: fracait chi (une mê interviste firmade di Marta Rizzi).
LA PATRIE DAL FRIÛL 14.12.2010: fracait chi (il comunicât uficiâl de nestre riviste)
IL BLOG DI SANDRI 14.12.2010: fracait chi (une iniziative che o condivît)
IL BLOG DI IVO MURGIA 13.12.2010: fracait chi (citazion in Sardegne)
DIEGU CORRAINE 13.12.2010: fracait chi (furlan e sart, stes tratament)
GIANFRANCO PINTORE 13.12.2010: fracait chi (furlan e sart, stes tratament)
MICHELA MURGIA 13.12.2010: fracait chi (150 agns de Uniformitât di Italie)
IL BLOG DAL COMITÂT482 15.12.2010: fracait chi (citazion)
IL BLOG DAL COMITÂT PE AUTONOMIE DAL FRIÛL 15.12.2010: fracait chi (citazion e comunicât de Patrie)
IL GAZZETTINO 15.12.2010: fracait chi (citazion e comunicât de Patrie)
IL MESSAGGERO VENETO 15.12.2010: fracait chi (comunicât de Patrie ma ancje cualchi sflocje dal regjist dal spot)
IL BLOG DI DONE BETE 15.12.2010: fracait chi (citazion de riflession di Franco Brevini e citazion dal articul di Lorenzo Salvia sul Corriere)
IL MESSAGGERO VENETO 16.12.2010: fracait chi (il conseîr regjonâl Roberto Novelli - PdL - al condivît il comunicât de Patrie)
LA REGJON SARDEGNE 16.12.2010: fracait chi (Diegu Corraine sul sît istituzionâl)
IL BLOG DI ALDO ROSSI 16.12.2010: fracait chi (comunicât de Patrie)
IL BLOG DI LORELE 17.12.2010: fracait chi (comunicât de Patrie)
UDINE OGGI 17.12.2010: fracait chi (comunicât de Patrie)
IL MESSAGGERO VENETO 18.12.2010: fracait chi (il senatôr Mario Pittoni - Lega Nord - al domande il ritîr dal spot par furlan)
FURLAN 18.12.2010: fracait chi (al fevele de vigjilesse)
IL SPOT N.2 22.12.2010: fracait chi
17 commenti:
- Ermanno ha detto...
-
Spot vergognôs ... fât di ìnt ignorante, ca tabaê di robe che no cognjos, ca cjamine parsore di tradisions e lenghes vives come se a cjiaminas sui clašc.
- 12/12/10 14:58
- Mattia Bello ha detto...
-
Puare Italie, e chei cà a saresin spot in favoor dali minorancis?! Grasie Rai, un altri an i fas cencje di te...
- 13/12/10 03:31
- Roberto J. Candussi ha detto...
-
Cjacarîn di democrazie ma someân i feudals dal 700. No san che chei ca son improibîts si tornin pui eficient in transmeti ce ca vuelin jevâ, plui cuand ca le une cause juste. Ca sinpri al rêst vîv il furlan!
- 13/12/10 05:37
- Jaio Furlanâr ha detto...
-
No stait a cjalâ le TV, masime chê taliane. A é le plui mone d'Europe.
- 14/12/10 02:55
- ninine ha detto...
-
Tu sês come il purcit di S.Antoni!!!
;)
- 14/12/10 21:36
- Christian Romanini ha detto...
-
Grazie pai contribûts: fasìn cognossi a plui int pussibil la nestre bataie.
E se o volês, mandait une mail in Rai come che al à fat Sandri Carrozzo!
- 15/12/10 00:53
- Miguel ha detto...
-
Ce sgrisui...e ce ignorance...e ce straçarie di beçs!
A varessin podût sparagnâ alc tirant fûr une tabele di chês dal fassisim cun scrit "RAI - qui si parla italiano. Semplice, no?"
Un biel programut di doi minuts dopo dal tg che nus insegnedi alc su liS culturIS che a vivin dentri tal Stât talian lu viodarìno mai?
- 15/12/10 02:40
- michi ha detto...
-
Coret l'articul publicât vuê sul Gazetin di Udin. Dut in difese de RAI chel del Messagjero Veneto.....che nol si smentìs mai cuant al pues jessi cuintri-furlan!
- 15/12/10 19:29
- Parvula Scrivens ha detto...
-
Ce dî? Parfin il Corriere della Sera a ti nomene! Continue cussì! :-)
- 15/12/10 20:46
- DoneBete ha detto...
-
mi zonti ancje jo
http://donebete.splinder.com/tag/rai
- 18/12/10 09:26
- Christian Romanini ha detto...
-
Mandi Done Bete
grazie pe segnalazion e scusimi se no ti vevi inseride daurman.
Anzit, o fâs un apel ai letôrs di chest blog che se àn voie a puedin segnalâmi i intervents che a cjatin e che no son ta chest liste-post. Cussì cui che al passarà par chi, magari cualchidun de Rai, al podarà viodi un struc de proteste.
E plui o sin e plui fuarts o sarìn.
mandi e buine sabide (sot de nêf chi in Friûl).
- 18/12/10 10:36
- Christian Romanini ha detto...
-
SABATO, 18 DICEMBRE 2010
Pagina 8 - Regione
Pittoni chiede il ritiro dello spot in friulano
UDINE. «La mentalità, per non dire ideologia, degli spot Rai che sbeffeggiano le lingue locali è la stessa della scuola italiana che da sempre irride la varietà culturale del nostro territorio». Lo afferma il senatore Mario Pittoni, capogruppo della Lega Nord in commissione Istruzione al Senato, chiedendo il ritiro degli spot in questione. «Mi riferisco - precisa Pittoni - non solo alle lingue ma anche alla storia e all’economia identitaria, vera grande ricchezza del nostro Paese su cui dobbiamo investire ogni risorsa possibile, se non vogliamo soccombere nella competizione globale. Abbiamo a che fare - conclude Pittoni - con una mentalità autolesionista, che ha già portato danni immensi al patrimonio culturale del Paese».
- 18/12/10 10:44
- Dame mit Fächer ha detto...
-
o segnali il post dal Brâf Furlan dolà che, par mio cont, al marche une juste osservazion
http://furlan.splinder.com/post/23756149/vatu-ator-cu-la-cassele
- 19/12/10 12:28
- Christian Romanini ha detto...
-
mandi DoneBete, grazie pe segnalazion.
Cuale saressie la juste osservazion?
- 20/12/10 00:51
- Dame mit Fächer ha detto...
-
Jo cjati just che il Brâf Furlan al vedi cjapât lis difesis di Sonia Cossettini, ancje parcè lui a le cognòs e jo o vevi juste le curiositât di savè alc di cheste zovine. O soi ancje lade a viodi le pagjine web dal regjist D'Alatri par rindimi cont dal sô lavôr. Su le wikipedie si lei che "Nel 2008 vince il Premio "Città di Trieste", Alabarda d'oro riconoscimento alla carriera per il cinema". Ben, insome, dopo dut a podeve ancje sucedi che, no furlans, si varessin sustât se il spot al fôs stât fat in dialet triestin.
- 20/12/10 10:11
- Christian Romanini ha detto...
-
Mandi Done Bete,
no sai se mi è scjampât alc, ma a mi no mi somee che cualchidun al vedi vude iniment la atore.
Adiriture jo no ai fevelât nancje dal regjist, ma o ai fat riferiment dome a la Rai che e je la responsabil di chel prodot, che no mi plâs no dome parcè che al dopre il furlan, ma parcè che al è impostât mâl tai confronts des lenghe e dai dialets doprâts. Jo mi soi limitât a difindi il furlan, ma o pensi che cul stes spirt si son mots ancje chei che come sarts o la int che e fevele i dialets dal spot no ur è lât jù cheste publicitât.
Duncje se si trate di vê "cjapât la difese", no capìs il parcè stant che mi somee che la atore no je stade atacade di nissun.
Invezit ancje a mi mi somee interessant savê ce che e pense la atore.
- 21/12/10 08:56
- Dame mit Fächer ha detto...
-
Mandi Christian,
jo no volevi movi cantins e o scugnii rindimi cont che tal scrivi furlan no rivi a disi lis robis precisis come chi volarès.
Da îr le Rai e à cambiât il spot. Po stai cal fos za programat cussì, parcè i variis protagoniscj a fasin i auguri di buinis fiestis e al è cambiât il mesaç finâl. Jo o pensi che a vedin proviodût a rimedeâ a le male fate di prime.
O pensi cal sarès biel se tu tu intervistassis le Sonia Cossettini!
Mandi e ogni ben par Nadâl e an cal ven.
- 21/12/10 12:22


text:
Categorie:Friûl
Dut ce ch'al è leât al Friûl e ai siei diviers aspiets.
Sot categoriis
Cheste categorie e conten lis 9 sot categoriis ca sot suntun totâl di 9.
A
- ► Areis naturâls protezudis dal Friûl (2 P)
B
- Biografiis di furlans (5 C, 73 P)
C
- Citâts dal Friûl (2 C, 2 P)
- Cjargne (2 C, 5 P)
- Culture furlane (10 C, 12 P)
L
- ► Lenghis dal Friûl (15 P)
P
- Paîs dal Friûl (4 C, 55 P)
R
- ► Regjons dal Friûl (10 P)
S
- Storie dal Friûl (4 C, 18 P)
Vôs inte categorie "Friûl"
Cheste categorie e conten lis 6 pagjinis indicadis di seguit, suntun totâl di 6.


text:
Giacomo Ceconi
Il cont Giacomo Ceconi (Pielunc, Vît 29 di Setembar 1833 – Udin 18 di Lui 1910) al fo imprenditôr e costrutôr.
Nassût in une famee no siore a disevot agns al là a Triest a imparà a fâ il muradôr. Al studià te scuele serâl e za di zovin, cun dai soi paesans, al cjapà dai apalts impuartants in Crauazie e in Ongjarie. Tai agns seguitîfs al fasè numerosis oparis specialmentri leadis al disvilup des feroviis austriachis.
Tal 1879 al cjapà la citadinance austriache, e par i lavôrs tal Vorarlberg l'imperadôr Franz Joseph lu fasè nobil.
Fra lis altris sôs oparis famosis si puedin ricuardà la costruzion de galarie di Bohinj in Slovenie e dal viadot di Cerneva alt 67 metris..
La plui celebre a fo di sigûr la costruzion de galarie dal Alberg in Tirol, lungje plui di 10 chilometris a fo la tierce galarie costruide tal mont e la prime tal imperi. Grazis a la organizazion dal lavôr e a lis gnovis tecnichis dopradis la opare o fo finide cun tredis mês di antecip. Par lui a lavorarin fin a 16.000 operaris tai variis cantîrs. A jerin scuasit ducj furlans che a vignivin des valadis dal Arzin, dal Tiliment e dal Cjanâl dal Fier.
Al restà simpri leât a lis sôs valadis, lui al fo il promotôr de costruzion de strade Regjine Margarite te Val dal Arzin e dal grant rimboscament dai monts lì atôr.
Libris su Giacomo Ceconi[cambie | modifiche il codiç]
“Giacomo Ceconi un impresario friulano" di Lucia D’Andrea e Alessandro Vigevani, Cjamare di Cumierç di Udin - 1994


text:
Odorico Politi
Odorico Politi (Durì Politi par furlan, Udin, 1785 - Vignesie 1846) al fo un pitôr furlan.
Al nâs a Udin, ma la sô famee e je origjinarie di Clausêt. Al impare il mistîr di pitôr te buteghe dal abât e pitôr Giovanni Battista Tosolini. Intal 1806, a vincjeun agns, al va a Vignesie inte "Scuele dai Pitôrs". L'an dopo, al studie te Gnove Academie di Bielis Arts, nassude par volê di Napoleon Bonaparte.
Inte Academie di Vignesie, al studie cun Francesco Hayez e Giovanni de Min. Al torne a Udin intal 1812 e al scomence la sô cariere di pitôr. Jenfri il 1813 e il 1818, al scomence, par plui voltis, i frescs a sogjet storic e mitologjic tâl Palaç de sô famee a Udin. Intal 1818, la famee Antonini lu clame par lis voris tal plan teren dal lôr palaç, che al dì di vuê e je la sêt de Bancje d'Italie.
Intal 1834, al lavore intai frescs dal Salon des Fiestis dal Palaç Reâl a Vignesie (cumò sede dal Museu Correr) Intal 1818 al vinç un concors de Academie di Brera a Milan cun il cuadri La lucerna di Assagora. Nol dismentee il so paîs di origjin, Clausêt, e intal 1824 al piture pe glesie di San Jacum, la pale di altâr San Zuan Batiste. Intal 1831, i ven conferide la catedre di piture de Academie di Vignesie. Intal 1835, al fâs une altre pale di altâr cun sogjet la Vergjine dal Rosari pe glesie parochiâl di Vît. Politi al fo ancje une vore atîf come pitôr ritratist.
Lis sôs oparis plui cognossudis[cambie | modifiche il codiç]
- Ritrat dal Canova - 1810
- Ritrat dal Cont G.B Bartolini - 1823
- Ritrat dal Abât Angelo Dalmistro - 1939
- La modele dal pitôr - 1838
- Autoritrat - 1840
Sôs oparis a sogjet religjôs a si cjatin intes glesiis di Atimis,San Lenart di Feletan, Bleri, Clausêt, Pavie, Tarcint, Vît, Udin, Vignesie, Triest.


text:
Ai
14 di Otubar la assessore
pe educazion Cristina Uriarte e il delegât pe lenghe basche Patxi
Baztarrika a àn presentât denant dal
Parlament de Comunitât
Autonome Basche la
Agjende Strategjiche dal Euskara che e met adun lis azions principâls
che il guvier de Comunitât al à za in vore o al inviarà par
promovi e par valorizâ la
lenghe basche. Intal
document a son metudis jù 13 liniis di lavôr che si svilupin po in
34 iniziativis e in 168 azions specifichis a pro de lenghe. In dì di
vuê inte
Comunitât Autonome Basche
il 36,4% dai citadins al parone ben lis dôs lenghis, intant che un
altri 19,3% si cjate intune cundizion di bilinguisim passîf. Intai
ultins trente agns a son 318 mil in plui lis personis che a fevelin
par basc, massime in gracie dal lavôr fat cui zovins.
Baste pensâ che, 3 su 4 dai fantats cun mancul di 25 agns a son
bilinguis e che ogni 10 students 9 a àn sielzût un insegnament dut
o almancul in part par basc. Ta chescj agns duncje, a àn ricuardât
i doi relatôrs, l’euskara al à fat dai pas indenant impuartants
ma, cundut che basc e castilian a son couficiâls sul plan formâl,
si è ancjemò lontans di un nivel di avualiance sul plan sociâl:
infuartî l’euskara al vûl duncje dî infuartî la coesion de
societât basche.
Font:
Euskadi.net,
14/10/14


text:
La manifestazion a pro de indipendence che ai 11
di Setembar e à puartât un milion e mieç di personis a jemplâ lis stradis di
Barcelone, e à dât un sburt cence precedents aes istituzions catalanis clamadis
a dâ une rispueste clare aes domandis fatis indenant de int. Cussì cualchi
zornade plui tart il president dal guvier catalan, Artur Mas (CiU), al à
comunicât che si larà a elezions anticipadis ai 25 di Novembar. Po, ai 27 di
Setembar, il Parlament catalan cuntune grande maiorance al à votât a pro de
celebrazion di un referendum su la indipendence inte legjislature che si larà a
vierzi subite dopo des elezions. La risoluzion e je stade fate buine cui vôts a
pro di CiU, ERC, ICV-EUiA e Solidaritat, i socialiscj (PSC) a àn sielzût
invezit la strade de astension, intant che a votâ cuintri e je restade dome la
diestre spagnoliste formade dal PP e de liste Ciutadans, ven a dî sì e no il
15% dai elets. Denant di cheste decision sei il guvier di Madrid, par mieç de
vicepresidente Soraya Sáenz de Santamaría, sei il PP cumò al guvier, par bocje
de segretarie gjenerâl María Dolores de Cospedal, a àn declarât che a son
struments juridics e istituzionâi suficients par impedî il referendum e che, se
si intindès procedi distès, si dopraran i struments metûts a disposizion dal
codiç penâl. De bande dal esecutîf catalan la rispueste e je stade che no si
pues impedî a di un popul di pronunciâsi sul so avignî.


text:
Inte Comunitât Autonome Basche il 32% des
personis cun plui di 16 agns e je in stât di fevelâ sei par basc che par spagnûl,
intant che il 17,2% si cjate intune situazion di bilinguisim passîf, ven a dî e
capìs l’euskara ma no lu fevele. Si trate di plui o mancul 600 mil personis, o
sei 180 mil in plui di vincj agns indaûr. Al è il dât principâl che al ven fûr
de cuinte inchieste sociolinguistiche che e cjape dentri ducj i teritoris che a
formin Euskal Herria, ancje se par cumò i unics risultâts comunicâts a son chei
che a interessin la CAB. Par savê cuale che e je la situazion in Navare e inte
part setentrionâl dal Paîs Basc, ven a dî chê cjapade dentri intal stât
francês, si varà invezit di spietâ ancjemò cualchi mês. Rispiet al 1991, la
incressite plui significative di personis bilengâls si le à vude inte provincie
di Araba, ma chê là che l’euskara al è fevelât di plui e je la Gipuzkoa (cuasi
il 50% di bilinguis atîfs e plui dal 16% di passîfs). A dimostrazion dai
risultâts positîfs de politiche linguistiche puartade indenant ta chescj agns,
la fasse di etât là che la lenghe e je plui fevelade e je chê dai fantats
jenfri i 16 e i 24 agns. Daûr de inchieste al ven fûr che uns 20% de popolazion
al dopre l’euskara in maniere continuative e che la lenghe e je simpri plui
doprade in setôrs tant che i servizis sanitaris e chei comunâi.
Font: Noticias de
Gipuzkoa, 08/03/12


text:
Linux
Linux al è il non dal nucli (o par inglês kernel) di sisteme operatîf disvilupât in origjin di Linus Torvalds intal 1991 e dât fûr sot de licence GPL di GNU. Spes chest tiermin al è doprât ancje par indicâ il nucli plui lis utilitâts di sisteme GNU, ma une part de comunitât e critiche chest ûs, preferint il tiermin GNU/Linux.
Il non Linux al è simil a chel dal creatôr, ma in realtât al fo une sielte di Ari Lemke, l'aministradôr dal servidôr FTP là che e fo metude la prime version di Linux, e che al metè intune cartele cun chest non i files di discjamâ. Il non sielzût dal creatôr Torvalds al jere invezit Freax, une combinazion tra “free” (libar), “freak” e “x”, par indicâ che al jere un sisteme ispirât a Unix.
Vuê a esistin une vore di version (clamadis "distribuzions") GNU/Linux, che a àn la stesse base (il nuclei Linux), ma a son difarentis pal nivel di supuart (comerciâl o dome fats di volontaris), i programs disponibii e la lôr gjestion, la facilitât di instalazion e di configurazion, il fat di vê o mancul un servidôr grafic (che al è un servizi separât, e che sore a puedin jessi doprâts diviers ambients grafics, i plui famôs a son KDE e Gnome). Une impuartante difarence e je chê tra distribuzions comerciâls, gjestidis di impresis, e chês no; lis primis (par esempli RedHat, SuSE, Mandriva) dongje di une version gratis a ufrissin ancje versions a paiament cun plui supuart e software; lis ultimis (par esempli Debian, Gentoo, Knoppix) a son basadis dome sul lavôr di volontaris, ma a metin a disposizion dut il codiç sorzint.
Cjale ancje[cambie | modifiche il codiç]
Leams esternis[cambie | modifiche il codiç]
- (inglês) Linux Online
- (inglês) Il sît uficiâl dal kernel Linux
- (talian) Aquilee Linux Project
- (talian) Linux User Group di Pordenon
- (talian) Linux User Group de universitât di Udin
- (talian) Linux User Group di Gurize


text:
Libri di Numars
Cul non Numars, chest livri biblic al si riferìs al censiment dal popul che al ve lûc la prime volte al mont Sinai e po dopo intes plagnis di Moab.
Al ven fûr da "Arithmòi" de Setante greche.
I ebreus purpûr lu clamavin Bemidhbàr che al significhe "intal desert". Al fo propit intal desert che si verificarin i acjadiments di Numars.
Che il libri al fasedi part des Sacris Scrituris al è confermât dal fat che tancj acjadiments esponûts intal libri a son esplicitementri riclamâts di altris scritôrs de Biblie.
Contignût[cambie | modifiche il codiç]
A vegnin contâts i acjadiments che a verin lûc al mont Sinai dulà che e vignì fate la prime conte che segnave cirche trê milions di personis.
Si cjacare po dopo dal pelegrinagjo intal desert e la lungje marce par rivâ inte Tiere Prometude.
Dilunc chest periodi i israelitis a incuintrarin diviersis dificoltâts comprendudis barufis internis par il comant.
A si cjatin dopo intes plagnis di Moab, dulà che magari cussì no il popul, influençât des nazions dongje, a si dè a la imoralitât e a la adorazion di divinitâts pusticis, dismovint la fote dal Idiu.
Utilitât[cambie | modifiche il codiç]
I sacrificis di animâi che si conte intal libri di Numars a figurin il provediment plui grant de purificazion par mieç dal sa crifici di Crist.
Il fat che l'Idiu ju fase pelegrinâ par cuarante ains intal desert prime di jentrâ inte Tiere Prometude, par vie de lôr mancjance di fede, nus mostre come ancje vuê o vin di compuartâsi intai confronts dal Idiu.
Nus met ancje in vuardie da lis pratichis imorâls che e displasin al Creatôr.


text:
Scandinavie
La Scandinavie e je une regjon gjeografiche, storiche e culturâl de Europe dal Nord. De metât dal secul XIX, cun cheste peraule si à scomençât a intindi la regjon culturâl che a fasin part la Danimarche, la Svezie e la Norvegje. La peraule je doprade par mostrâ i fuarts leams storics, culturâi e di lenghe. Dal pont di viste gjeografic,la sô definizion no a nuie ce viodi cu le penisule scandinave.
Ancje se la Scandinavie e je costituide nome in bande dal Norden (i paîs dal Nord) che a fasin part ancje le Finlande e la Islande, i teritoris de isulis Âland, lis isulis Fær Øer e la Groenlande, la peraule "Scandinavie" e ven doprade par erôr par intindi il "Norden". In particolâr:
- in tai paîs di lenghe todescje, tai paîs de Scandinavie e je comprindude la Finlande, ma e je lassade fûr la Danimarche (sarês pui coret fevelâ di Fennoscandie)
- tal Ream Unît, te Scandinavie a son comprindudis ancje la Finlande,la Islande e la Groenlande (in chest câs,al sarês pui coret fevelâ di "Paîs dal Nord".
La peraule Scandinavie a la sô origjin dal non de dee nordiche Skadi, dee dal unvier, de nêf e de cjace. Il non latin de regjon al è Scandia.


text:
Cun Carli il Grant il domini dai francs si slargje simpri di plui e in gracie de incoronazion di bande dal pape, tal 800, al cjape il titul di imperi, cjapant sù la ereditât ideâl di ce che al jere stât l'imperi roman.
Il model dal stât al è chel feudâl: il sovran si fâs prometi fedeltât di ogni singul nobil che al devente vassal: il rapuart che al nas al è un leam personâl di sumission e di protezion e il sovran al pues cambiâ di puest un feudatari cuant che al vûl, ancje se cul timp i vassai a cirin di fâ deventâ ereditari il lôr titul. Al è propit cuintri di chest sisteme incentrât sul sovran che il duche furlan Rotgaut al veve lotât, par tignî il sisteme langobart che impen al garantive une grande autonomie o fintremai une indipendence dai ducâts.
La espansion dai francs (imagjin di commons.wikimedia.org)


text:
In cheste situazion e cjape simpri plui pês politic e aministratîf une figure che prime e jere stade fondamentâl pal plui pe religjon, ven a stâi il vescul di Aquilee, che di secui si clamave patriarcje.
Za de seconde metât dal secul X i patriarcjis a tachin a vê in don dal imperadôr simpri plui tieris e plui bens e a finissin par deventâ une vore plui potents dal stes cont. I patriarcjis a viodin de ricostruzion dal Friûl e in dutis lis zonis vuastadis e lassadis pustotis a clamin a vivi int slovene, che e permet il recupar de economie e che si messede cul rest de int.
CIESPE
CAGNE
COLAÇ
COS
CREP
MULE
PUSTOTE
RAZE
'SAVE


text:
RIFLESSION. Regjon e lenghe furlane: pôc e tart
Fin cumò i fats a mostrin ritarts e mancjancis intal meti in vore la leç regjonâl pal furlan
La letare che il segretari politic dal Moviment Friûl, Marco De Agostini, i à indreçât al president de Regjon Renzo Tondo par stiçâ l’esecutîf regjonâl a impugnâ la leç statâl di revision de spese e à il mert di vê riclamât la atenzion, ancje se dome par cualchi zornade, sul teme de lenghe furlane. Cence jentrâ intal mert dai diviers intervents che chê letare e à stiçât, la maniere plui semplice par capî a ce pont che o sin cui intervents a pro dal furlan e je chê di viodi se e trop che la leç regjonâl 29/2007 e je stade metude in vore.
PLANS DI POLITICHE LINGUISTICHE_ Daûr de leç, lis prioritâts di intervent a vevin di jessi fissadis par mieç di un Plan Gjenerâl di Politiche Linguistiche de durade di cinc agns e dai Plans anuâi pes prioritâts di intervent svilupâts de aministrazion regjonâl, e dai Plans Speciâi di Politiche Linguistiche che i diviers ents a vevin di dâsi. Par chel che o savìn nissun di chescj plans al è stât fat bon. La Zonte regjonâl e veve ancje di presentâ ogni an in maniere publiche une relazion sui progrès intal aplicâ la leç, ma nissun lis à viodudis.
SCUELE_ Par inviâ in maniere continuative l’insegnament dal e par furlan, la leç e domandave un regolament cul plan operatîf di sisteme pes scuelis, un altri par fissâ lis competencis dai insegnants, e la istituzion di une Comission pal insegnament de lenghe furlane. Se cheste ultime e je stade metude sù tal 2010, i doi regolaments si ju à vûts dome a cjaval tra 2011 e 2012, cul risultât che il prin an là che la leç e tacarà pardabon a jentrâ intes scuelis al sarà il 2012-2013, ven a dî passe cuatri agns e mieç dopo de aprovazion de leç. Si à dite che il ritart al dipent de impugnazion dai articui de leç su la scuele denant de Cort Costituzionâl, la decision de Cort e je però dal Mai dal 2009 e duncje, ancje se e fos vere, i agns di ritart a saressin almancul trê.
CERTIFICAZION LINGUISTICHE_ Tra i imprescj di fonde par meti in vore une politiche serie pe lenghe, la 29/2007 e previôt ancje la certificazion linguistiche. Mûts e criteris par otignî la certificazion a vevin di jessi fissâts dentri di 6 mês cuntun regolament regjonâl che invezit nol è ancjemò jessût. No si sa nuie nancje dal regjistri dai volontaris pal insegnament de lenghe furlane che al varès vût di jessi metût sù alì de ARLeF.
MIEÇS DI COMUNICAZION_ Ancje pai intervents a pro dal furlan intai mieçs di comunicazion la Regjon e veve di dâ fûr un regolament, ma lu à fat dome sul finî dal 2011, dopo di une campagne di proteste leade al azerament, par doi agns di file, dai fonts pai programs radiotelevisîfs par furlan. Tal stes an la Zonte e à tornât a meti i bêçs su cheste vôs, ma ridusûts di un cuart rispiet a prime. Tal 2012 invezit lis pratichis a son blocadis di 7 mês e intal ripart complessîf si à smiezât i fonts pai sogjets plui atîfs pal furlan, o sei lis radios. No si à po di dismenteâ che il regolament aprovât al fronte dome la part dedicade a radios e televisions, ma al lasse fûr cjarte stampade e internet.
La 29/2007 e previôt ancje che la Regjon e finanzii, in maniere proporzionade ae lôr ativitât, i sogjets indotâts di une organizazion stabile che a davuelzin une ativitât cualificade e continuative a pro dal furlan. Lis promessis dal esecutîf regjonâl di fissâ dai criteris obietîfs par definî chescj sogjets e par ripartî tra di lôr lis risorsis a restin letare muarte. Si à po di dî che tai ultins agns la Regjon e à sbassât lis risorsis par chescj sogjets cun tais fats in maniere orizontâl, ven a dî cence tignî cont de proporzion tra lis variis ativitâts davueltis.
AGJENZIE REGJONÂL_ Cundut che la ARLeF e ven indicade tant che riferiment pe politiche linguistiche, ta chescj agns si le à viodude dispès in dificoltât par vie de precarietât dal so personâl. Invezit di frontâ chest probleme però, l’esecutîf regjonâl al à dome modificât il statût de Agjenzie cul risultât primari di rindi il Comitât Tecnic Sientific un organisim a clamade, cence nissune capacitât propositive reâl. Daûr de leç, par fissâ lis liniis de politiche linguistiche, la ARLeF e varès di vê il jutori di une Comission pal ûs sociâl de lenghe furlane, che però il president de Regjon nol à mai nomenât.
UFICIS REGJONÂI_ A ingredeâ inmò di plui la situazion al è il fat che, intai ultins agns, si à ancje ridusût al vues il personâl di chel che al jere il Servizi regjonâl pes identitâts linguistichis e si à dividût lis competencis su la lenghe furlane jenfri doi assessorâts regjonâi. Cun di plui une part des risorsis e ven passade drete aes Provinciis che a van ognidune pe sô strade, al pont che chê di Pordenon e à metût i bêçs pal furlan su altris setôrs. Al è duncje evident che un dai elements di fonde par une politiche linguistiche eficiente, ven a dî il coordenament dai intervents, al mancje dal dut.
Par leç, prime di jentrâ tai ultins sîs mês de legjislature, il president dal Consei regjonâl al à di clamâ dongje une Conference par controlâ se e cemût che e ven metude in vore la 29/2007. Ai 27 di Avost il president al à fat savê cheste Conference si tignarà dentri de fin dal an. E pues jessi la ocasion juste par sclarî, di là des cjacaris, cuâi che a son i fats vêrs. Fats che a disin a clâr che si à fat masse pôc e ancje chel tart. ■
Carli Pup


text:
Discussion:Vuere di Spagne
No neutralitât[cambie | modifiche il codiç]
La frase
- "Nom ch'al ven dât in Italie par la Vuere civîl spagnule."
e dâ la idee che al sedi comun in Italie clamâ la vuere civîl spagnole tant che vuere di spagne, mi somee che il non al fos comun sot dal fassisim vuê magari ancje si lu doprarà ma no comunementri.
Jo o propon la cancelazion de vôs. Mi samearès plui coret meti dut sot de vôs Vuere civîl spagnole, dulà che lis robis a sedin contadis un fregul miôr... --Tocaibon 13 di Jug 2007 a lis 16:54 (UTC)
Aprovazion No mi samee cumò une vos che disedi alc di util--Klenje 14 di Jug 2007 a lis 21:41 (UTC)
"La vuere ch'e fasè l'Italie cuintri de Spagne republicane" mi samee che no sedi propite cussì. --bandul 7 di Avo 2007 a lis 14:28 (UTC)


text:
In Friûl – Vignesie Julie a son diviersis lis aministrazions che si son indotadis di un sportel linguistic, ancje se, magari cussì no, chest servizi nol è in vore pardut là che al varès di jessi. Cun di plui, par cui che al fâs il sportelist i problemis no mancjin. Il prin al è chel de precarietât. Propit chest probleme al à puartât diviers dai zovins che za si vevin cjapade sù une buine esperience a bandonâ chest lavôr par alc altri di plui sigûr.
Dut câs, a ‘nd è ancje tancj che cun snait a van indenant cun chest lavôr. Un pôcs di lôr, o forsit al sarès miôr di dî un pocjis di lôr, a àn tornât a inviâ une iniziative partide timp indaûr e po restade ferme par cualchi timp: il Sportel, ven a dî il blog dai operadôrs linguistics pe promozion de lenghe furlane.
“La idee – a spieghin dal messaç di rilanç dal blog – e je chê di meti a disposizion di ducj i operadôrs linguistics i materiâi produsûts fin cumò dai sporteliscj.” Cui che al à voie di dâur une man al pues scriviur ae direzion: sporteliscj@gmail.com
Compliments ai Sporteliscj e augurons!


text:
11 di Setembar
Il 11 di Setembar e je la 254° zornade dal Calendari Gregorian, (la 255° se l'an al è bisest). A mancjin 111 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 1028 - L'imperadôr Konrad II al dâ al patriarcjât il dirit di bati monede, al vignarà butât fûr il denâr di arint che al vâl cuant le lire veronese dal timp.
- 1976 - A lis 18:30 e 18:40 sotsere dôs scossis di taramot a sdrondenin il Friûl. A fasin colâ cualchi mûr fasint un muart e un pôcs di feriis. A son lis scossis plui fuartis dal 6 di Mai di chel an.


text:
Jesus
Tabele dai contignûts
Figure[cambie | modifiche il codiç]
Di Jesus a 'nt cjacarin principalmentri i vanzei canonics, ancje se o cjatìn tocs in altris fonts no religjosis come par esempli Antiquitates Iudaicae di Josef Flavi, scrits di Plini il Vieli, Seneca e altris.
Il non Jesus al corispuint al tiermin grêc "Iesoùs" che al derive dal ebraic "Yeshùa o Yehohshùa", che al significhe: "Idiu al salve".
Chest non al jere avonde doprât a chei timps, partant spes al jere compagnât dal apelatîf "Nazaren". Al ven ancje clamât il "Crist".
Crist al salte fûr dal grêc Cristòs che al volte la peraule ebraiche "Mashiach" (Messie) che e jere assegnade intal Vecjo Testament ai sovrans elezûts dal Idiu (par esempli Davide) e a significhe "ont", ven a stâi consacrât in non dal Idiu.
Secont i vanzeliscj al è nassût a Betlem, la citât di Davide. I siei gjenitôrs a stavin a Nazaret, ma cuant che Jesus al è nassût a si cjatavin a Betlem par un censiment. Altris a sostegnin invezit che al è nassût a Nazaret. La date e pues sei ator il 6 o 7 p.d.C.
Al fo batiât a cirche trente agns, e di chel moment al scomençà une grande ativitât di predicazion che e à durât cirche trê agns e mieç.
Po dopo al fo injustementri condanât dai capocjis dai predis ebreus, e dopo un mateç di procès al fo metût a muart dai romans cun soferencis sbalsamantis.
Diferencis di viodude[cambie | modifiche il codiç]
Cristians[cambie | modifiche il codiç]
Pai cristians e je la figure centrâl dal cristianisim. Al è ritignût il Fi dal Idiu che si è fat om. Al è considerât ancje la seconde persone de Trinitât. Duncje al è sedi om che Diu, al ven a stâi Diu incjarnât.
La muart di Jesus e costituì un sacrifici di espiazion par i pecjâts di dute la umanitât.
Cu la so resurezion al stabilì la vitorie su la muart e ancje la resurezion par ducj i oms.
Intai cults cristians al ven ripetût il sacrifici da la eucarestie dulà che il pan e il vin a deventin so cuarp e so sanc. Dut chest al sucêt midiant de transustanzazion pai catolics, o par consustanzazion pai evangjelics o protestants luterans. Pai protestants riformâts, invezit, il rît eucaristic vie pal cult al è nome simbolic.
A Jesus a son dedicadis lis principâls fiestis cristianis come la Pasche cu lis celebrazions de setemane Sante, il Nadâl, la Trinitât, la Epifanie, la Sense.
Islamics[cambie | modifiche il codiç]
Secont i musulmans, Jesus nol è il Fi dal Idiu, ma un profete che al à preparât la vignude di Maomet.
Al è nassût in maniere miracolose de vergjine Marie.
I musulmans a dinein la Trinitât, e a dinein ancje che Jesus al sei muart in crôs e duncje resurît: secont lôr, invezit, al è stât cjolt sù in cîl da Allah cence murî.
Al tornarà su la tiere a la fin dai timps, intal Dì dal Judizi finâl.
Judeus[cambie | modifiche il codiç]
I ebreus a no ricognossin Jesus come il messie, di fat a ritegnin che la vignude dal messie a no si sedi ancjemò palesade.
Vint une confession rigjidementri monoteiste, a acetin dome l'Idiu come unic Signôr sul mont e su la storie, partant Jesus par lôr nol è di nature divine.
Testemonis di Jehova[cambie | modifiche il codiç]
Pai testemonis al è l'unigjenit Fi dal Idiu.
Al è insiemit a lui che l'Idiu al à creât dutis lis robis che a son in cîl e su la tiere.
Al vignì mandât di so Pari su la tiere par che al des la so vite come riscat pe umanitât.
In cheste maniere al vierzè la strade de vite perpetue a ducj i oms che a varessin francjât fede.
Cumò al si cjate in cîl, tornât inte glorie celest, e al governe come Re in cîl in spiete di puartâ in curt chest guvier ancje su la tiere.
Al è ancje par chest che Jesus al insegnà a preâ ai siei dissepui inte preiere dal Pari Nestri: ..........che al vegni il to ream, che e sedi fate la to volontât come che e je in cîl ancje su la tiere..........(Matieu 6:10)
In chel timp finalmentri, cuant che al varà netât vie i necuitôs, la tiere e tornarà a jessi un paradîs come che l'Idiu le veve creade al inizi.
Altris[cambie | modifiche il codiç]


text:
Templi di Jerusalem
Al jere un desideri dal re Davide che l'Arcje dal Pat, che e vignive tignude sot dai telots di tende, e podès vê dimore intune cjase tirade sù a pueste par jê.
L'Idiu a si complasè des buinis intenzions di Davide, pûr al disè che il privilegjio di tirâ sù il templi al sarès stât concedût a so fi Salomon. Davide, purpûr al fasè ducj i preparatîfs dai progjets in base a lis indicazions dal Idiu e al començà ancje a meti vie i carantans. Si lei che al à ingrumât plui di cent mil talents e dîs mil darici daur e plui di un milion di talents di arint (1 Cronachis 22:14). Cheste cifre al dì di vuê e podarès ecuivali a trentesîs miliarts di euros. Salomon nol à doprât ducj chei carantans e chel che i restà lu metè intal tesaur dal templi (2 Cronachis 5:1).
Salomon al començà a tirâ sù il templi intal cuart an dal so ream. I lavôrs a durarin cirche siet ains.
Hiram re di Tiro, i proviodè in cambi di forment, vuardi, vueli e vin, legnam provignût dal Liban e ancje lavoradôrs specializâts inte lavorazion dal legnam e des pieris.
Intal inmaneâ il lavôr, Salomon al tirâ dongje trente mil oms di Israêl. Ju scompartì in trê turnis di dîs mil oms e ju mandave un mês in Liban a lavorâ, po dopo a tornavin a cjase doi mês fra un turni e chel altri. A vignirin doprâts tancj fachins e pichepieres. A assistevin ai lavôrs plui di cinc cent e cincuante soreintendents.
Le costruzion e jere imponent. E jere dividude in une bande clamade "Sant" di cirche 18 metrots lungje par nûf largje e tredis alte, e di une altre bande clamade "Santissim", che e jere un cubi di cirche 9 metrots di lât. Ator dal templi su trê lâts a 'ndi jere une costruzion che a contignive dipuesits e altris locâi. I paviments a jerin fodrâts di len di zenevre, mentri lis parêts a jerin di cedri e a 'ndi jerin sculpidis figuris di cherubins, palmis e rosis. Lis parêts e il sofit a jerin interementri sfodrâts daur. Intal Santissim e jere metude l'arcje dal pat, e in chest lûc al jentrave dome il Predi Sovran une volte al an.
L'inaugurazion e à durât siet dîs a le cuâl e je vignude daûr la fieste des staipis, ancje che di siet dîs.
Viers il 600 p.d.C. il templi al vignì sdrumât dal esercit babiloniis comandât dal re Nabucodonosor che al puartà in esili tancj dal popul di Israêl. Dopo setante ains di maluserie, i Israêlits a vignirin sfrancjâts da Cîr re di Persie. Tornâts in patrie, il popul vuidâts di Zorobabele, a si messedarin par tornâ a tirâ sù il templi. Si sa ben pôc dai particolârs di cheste costruzion. Une robe e je sigure, no jere plui l'arcje dal pat, scomparide da chel che al somee, prime che Nabucodonosor al sdrumàs il templi di Salomon.
Il templi po dopo, al vignì ricostruît intal periodi di Erode. Testemoneancis scritis che a dan i particolârs de costruzion a si cjatin inte opare "Vueris Judaichis" di Gieseppe Flavio. Chest templi al fo slargjât e a forin fatis diviersis zontis ancje cun muralons.
Intal 70 d.C., dilunc l'assedi di Jerusalem de bande dai romans, un soldât, cuintri la volontât dal gjenerâl Tît, al brusà il templi, adempint cussì lis peraulis di Jesus. "No restarà achì piere sore piere che no sedi smuraçade" (Mateu 24:2).
Vuê no reste che cualchi toc di che maestose costruzion, chel che al ven clamât: Mûr de vaiude. Su le largjure dal templi, vuê e àn tirât sù une moschee.


text:
Marc di Davian
Marc di Davian (Vilote di Davian 17 di Novembar dal 1631 – Viene 13 di Avost dal 1699). Batiât come Carlo Domenico Cristofori al fo un predi capucin, famôs predicjadôr e confessôr dal imperadôr Leopold I de Austrie.
Daspò che al vê studiât dai gjesuits a Gurize al deventà frari capucin.
Al fo cun la armade imperiâl cuintri i turcs a Viene tal 1683.
Famôs pe sôs predicjis al fo scoltât e cirût da diviers res e imperadôrs de epoche e in particulâr Leopold I di Austrie.
La riviste dal fogolâr furlan austriac si clamave Marc D’Avian in so onôr.


text:
IL GRANT LUNARI DAL FRIÛL. Setembar
RINGRAZIAMENT AL AUTÔR
Gjavât fûr di “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012): o ringraziìn l’autôr pe disponibilitât e pe colaborazion ❚ ✒ Redazion
Setembar al è il novesim mês dal an. Il so non al ven di september, par vie che al jere il setim mês dal antîc calendari roman. Ultin mês dal Istât, Setembar al è simpri stât il timp de vendeme e de racuelte des pomis, di tante ligrie e di ancjetant lavôr, sot i cîi turchins cence fin e sot di un soreli dolç e clip, segnâl dal Istât che al sta par finî. Setembar al è dolcece. Nissun mês al rive a dâ cun serenitât ce che al ufrìs Setembar: cîi profonts e trasparents, lis monts rampidis cence il vêl dal scjafoiaç, la marine trancuile tant che un prât celest, culinis e cjamps indorâts siôrs di pomis, di ue e panolis e dapardut une grande trancuilitât de anime.
Dai cuadris de nature si pues viodi che il clime al sta cambiant, soredut dopo la montane di Sant Michêl che e nete cîl e tiere e e sbasse di bot la temperadure; cussì lis primis seradis di Setembar a puartin i prins sgrisui tal cîl che si discolore. La stagjon cjalde e sta vignint al mancul e lis zornadis tenaris e ducj i cuadris de nature a visin che la stagjon frede si sta svicinant; cumò la albe e je za tarde e la sere e rive une vore temperade e in anticip. Intant che la gnot, za frescje, si disfrede planc a planc tramont dopo tramont. Cussì e tache la sierade, l’atom dai nestris vielis. Ancje i colôrs de nature si smamissin e ducj i paisaçs a son vistûts di delicatecis, di suns e di sensazions plui dulinciosis, di profum di ue blancje e rosse ancjemò tacade su lis vîts e di chel dai ciclamins tai cjantons frescs dal bosc; e je une atmosfere di sium e di pâs che si sfante tai tramonts cence fin, traviersade dai ultins svoi di cisilis che a cjapin il cûr puartant la ansie di destinazions lontanis, di ricuarts morbits. Setembar al è il mês dai salûts dai turiscj e vacancîrs che a tornin ai lôr paîs, des splazis e des monts tornadis desertis. Dut chest par vie che il soreli si è sbassât un grum, scurtant cussì lis zornadis e slungjant lis gnots; cun di fat, continuant la sô corse in bas tal firmament, jenfri i 21 e i 23 di Setebar al tocje l’ecuinozi cuant che la durade dal dì e chê de gnot e je compagne. A chest pont l’Istât si è dal dut esaurît; e tache la pegre e languide sierade. La spinte vitâl de nature e je aromai di rive jù, lis sôs energjiis a van al mancul e lis sôs formis a deventin debilis; il lunc procès de vite si invie viers il timp de polse, te lungje spiete dal inviament di un altri cicli.
In mont aromai e je rivade la ore de sierade e i arments a vegnin tornâts a puartâ a val, intant che in marine al è finît l’Istât dai pescjadôrs. In campagne dilunc des roiis e dai riui, i brentiei e i mastei a vegnin jemplâts di aghe par sglonfâ e slargjâ lis dovis, sot dai batûts si prontin i turclis e tes cjanivis si metin lis botis. E je cheste la stagjon de gjonde pes vendemis e pe racuelte des ultimis pomis, cuant che lis culinis e lis campagnis si jemplin di int legre che e lavore tabaiant e cjantant par tirâ sù il risultât di un an di fadie e che e lavore tai curtîi e che e met lis racueltis tes cjanivis e tes sofitis.
Il lent declin dal soreli e la fin dal Istât a vegnin marcâts di fiestis e sants dal calendari rurâl che a fasin ancje tantis sueis agrariis: la Nativitât de Beade Vergjine Marie, la esaltazion de Crôs, la Beade Vergjine Adolorade e Sant Michêl. ❚
✒ Mario Martinis


text:
SIMPRI BOGNS. “Le poesie friulane di Pietro Zorutti”, par cure di Bindo Chiurlo, Udin 1911
Plovisine minudine, / lizerine, / tu vens jù cussì cidine / senze tons e senze lamps / e tu dâs di bevi ai ciamps! // Plovisine fine fine / lizerine, / bagne bagne un freghenin / l’ort del pùar contadin: / senze te nol mene nuje; / bagne bagne chê latuje, / bagne bagne chel radric / fin cumò tignûz a stic; / bagne l’ort del pùar omp, / bagne il cjamp del galantomp.
Cussì e scomence la poesie salacor plui famose di Pieri Çorut, che al è stât considerât par une vore di timp il plui tipic poete furlan. In realtât Çorut i à fat plui mâl che no ben ae lenghe furlane. Al à scrit tantis poesiutis lizeris, facilis, gjoldibilis, ma lamiis, che no lavin mai in sot intai sintiments dal om. Al à doprât il furlan, in fin dai fats, tant che un dialet, bon par contâ sflocjis e mignagnulis, par ridi intes ostariis. Pasolini, che, no par nuie, al è il poete che invezit al à savût rapresentâ il grant rignuviment de poesie furlane, al à vût scrit che, fin che si dopre il furlan tant che dialet, al reste un dialet; dome se si è bogns di doprâlu par dî robis grandis (“i sintiments pi alts e segrets dal cour”), alore al devente lenghe. E se il furlan al à fat il pas di dialet a lenghe no jal dovìn sigûr di no a Çorut.
E pûr… e pûr al reste il fat che un tichinin di ben al à ancje fat. Se no altri tignî vive une lenghe che no i coventave trop par distudâsi. E po chestis poesiis a àn une lôr grazie: il ritmi, la musicalitât, la armonie che a nassin di chel estro mat in poesie che Çorut al diseve lui stes di vê e che pardabon al veve.
E, cun di plui, i siei stroligs (a ‘nt son jessûts ben 23!) a rivin a dânus, ancje in dì di vuê une fotografie no banâl di ce maniere che al jere il Friûl di in chê volte, ancje se i grancj acjadiments de Storie a restin fûr: nol fevele mai, par esempli, des rivoluzions dal cuarantevot.
No un grant poete, duncje. Che, però, al jere cussient di no sei grant. Al baste lei la rispueste rimade che i de a Nicolò Tommaseo che lu veve laudât e criticât: …’o scrîf chest fregul di lunari / e lu scrîf par furlan, / par vuadagnâmi il pan, / ch’al ven a jessi instes / ch’o disès che lu scrîf par interes.
Cheste sanciretât lu fâs simpatic. Se dutis lis grandis leteraturis a àn ancje poetis ‘minôrs’, ancje chê furlane e à il so. ❚
✒ Laurin Zuan Nardin


text:
Une cjadree simpri plui carulade
Dal 2008 o lavori tant che operadore sindicâl intal distret de cjadree. Propit in chel distret une volte siôr e virtuôs clamât “triangul de cjadree”. Mi visi ancjemò cuant che mê mame mi contave de sô esperience di vore, di corieris e corieris che a partivin dai varis paîs de nestre provincie e ancje dal gno paîs di divignince, Pucinie, e des lungjis colonis che si formavin ai semafars, chês che vuê a son tarondis, par rivâ al lûc di lavôr.
Intal 2008 si à scomençât a sintî in mût ancjemò plui pesante la crisi ancje se, in realtât, il setôr de cjadree al à scomençât a cricâ intal 2001. Tant al è vêr che za si jerin doprâts amortizadôrs sociâi tant che la Casse Integrazion Ordenarie, ma cul invît de bande des direzions aziendâls di tignî dut scuindût e segret.
O ai domandât tancj intervents di poie e di assistence ancje pes aziendis artesanis, tant numerosis inte zone e fondamentâls intal sisteme distretuâl par mandâ indenant la produzion. Aziendis, par altri, cence la pussibilitât de cuviertidure di amortizadôrs sociâi.
E je stade une falcidie di licenziaments che, a dut vuê, no si son fermâts. E cetant numerosis che a son lis aziendis che a àn sierât lis antis par vie che a son falidis! Une vore. Masse! Effezeta, Fratelli Costantini, Imex, Ergos export, Forsedia, Idealsedia, e v.i.
Ma dut chest al somee che nol vedi preocupât plui di tant lis istituzions. Ancje lis istituzions locâls no àn fat dut ce che al coventave fâ par che la Regjon si interessàs di plui di cheste situazion grave.
Lis aziendis, par podê restâ sul marcjât, a àn scomençât a diversificâ. Cui che al voleve e al vûl restâ sul marcjât al à puartât la proprie produzion intune fasse di cualitât medi alte, specializant la proprie lavoranzie. Par chês personis che a vevin lavorât par agns e agnorums in lavorazions semplicis e ripetitivis al è stât pardabon problematic tornâ a metisi in zûc. Dut chest, però, al è stât necessari par cjatâ une gnove ocupazion.
La strente creditizie e à agravât la situazion, fasint mancjâ aes aziendis la licuiditât. O soi impegnade cumò intun grant numar di vertencis sindicâls e legâls propit par podê recuperâ lis retribuzions e lis buinis jessudis che a tocjin e che no son mai stadis erogadis.
La robe che plui mi avilìs e je la pesantece de situazion che no fâs traviodi nissune ande di riprese. O sofrìs intal viodi il disconfuart des personis che a cirin dibant un puest di vore, lavôr tant indispensabil inte vite dai singui e des fameis!
A esistin dut câs, par fortune, aziendis di rilêf che a produsin, a invistissin e a dan lavôr ai propris dipendents e ancje ai artesans de zone.
O stimi che al sedi plui che mai necessari pontâ di gnûf i rifletôrs su chê “cjadree” che aromai e criche, par fâle tornâ di gnûf simbul di une virtût produtive tant scjassade di une crisi che e à fat pierdi plui o mancul la metât dai assegnâts al setôr! Al va fat dut il pussibil par costruî un pussibil futûr di lavôr, dant serenitât e prospetive ae nestre int.
Ancje jo, tant che mê mame, un doman o volarès contâ a mê fie une storie fate di lavôr e di benstâ. ❚
Alessia Cisorio Filca, Cisl F-VJ


text:
Avôt dal Friûl a Aquilee
Domenie ai 13 di Lui aes 6 dopomisdì si cjatarìn a Aquilee pal Avôt dal Friûl in ocasion de ricorence dai Sants Ermacure e Fortunât, prin vescul di Aquilee e il so diacun, nestris Patrons.
I predis di Glesie Furlane a celebraran la messe par furlan cun leturis par slovene e todesc.
E sarà ancje la ocasion pe nestre Redazion di incuintrâ i nestris letôrs e resonâ su la situazion dal Friûl.
«Aquilee e je come un grant poç di aghe, là che plui si va in sot e plui glaçade e je la aghe. Chê aghe che e à ristorât la sêt di gjenerazions e gjenerazions. Come cu la aghe dal poç, cun Aquilee no si rive mai a dî dut, di tant feconde che e je cheste risultive. Aquilee e je come une miniere che si sprofonde tal timp e te tiere. Plui si va in dentri e plui si intivisi in tesaurs che no si cjatin di altris bandis. Cirìn, usgnot, di jentrâ spiritualmentri in cheste risultive di aghe vive e in cheste arcje di minerâi preziôs». (pre Antoni Beline, 2005)
Redazion


text:
MUSICHE. Loris Vescovo al torne cun Penisolâti
Lu vin spietât a lunc e biadelore al è rivât. Si clame Penisolâti il gnûf lavôr di Loris Vescovo, vignût fûr pe etichete Nota cu la distribuzion di Egea. A son passâts 5 agns di Borderline,finalist al premi Tenco 2009, ma il spietâ nol è stât par dibant. Cheste volte il “Vescul” nus puarte adalt, intun svol dulà che la tiere, la realtât e la cussience a son une vore lontans. Come intes fotografiis satelitars de mari tiere che a componin lis 28 pagjinis dal librut che al ven insiemit cul disc. «Ducj i personaçs che o conti (e jo o soi dal sigûr un di lôr) a son daûr a galegjâ sospindûts e leâts a alc di plui grant, un cordon ombelicâl» al dîs. Di mistîr Loris al è ricercjadôr tal cjamp ambientâl e al è stât 7 mês in Gnove Zelande par lavôr: «Al è un dai puescj plui isolâts tal mont, e chest si pues ancje viodi cjalant la int» al conte «cuant che o soi tornât in Italie o soi lât indenant a cjalâ e o ai notât che, ancje se o sin circondâts di altris paîs, tai ultins agns mi somee di vivi intun paîs dismenteât dal Pacific, jenfri Tonga, Samoa e Hawaii». Al è nassût cussì Penisolâti, par chê sensazion di sintîsi isolâts ma picjâts ae tiere tal stes timp, come lis lagunis di Grau o di Vignesie. Il cjantautôr nus mene vie lontan su la sô barcje, de Gjiviane in Cjargne ae Ucraìne, passant pal Danau fint al Mâr Neri. Tant che il barcjarûl dal toc Barcarolo, nus incjante e nus rapìs intun viaç cence tiere sot ai pîts: cussì intal cjamin o cjatìn lis BenAndanti (badanti e benandanti), cui voi neris, muse blancje e dincj di arint, feminis soldatis vuardianis di dute la int. I “isolans” de Val Resie, cu la lôr lenghe paleoslave e i lôr suns antîcs di citira e bunkula. E po africans, magrebins, cjamesis neris, vedrans (jessi bessôi al è sâl, ma bessôi però) e oms che ti clamin copari cu la tiere su pai bregons. Insiemit cun Vescovo o cjatìn ancjemò une volte Leo Virgili (trombon e ghitare eletriche) e Simone Serafini (liron) e poi Mark Harris al piano e Ivan Ciccarelli aes percussions (ma no dome: a son ancje la vôs di Claudia Grimaz, il violin di Giulio Venier e tancj altris). Chest disc al à dentri nostalgjie e universalitât, amarece e suadence, traspuart e distac. E al è za li che al clame il prossim premi Tenco. ❚
✒ Natascia Gargano


text:
Autonomie e pês che a calin
Se za dopomai al fâs vignî i sgrisui lei e sintî a fevelâ di “piçule patrie”, passìn drets ae “microscopiche”. Parcè che se lis dimensions fisichis dal so teritori a restin compagnis (a dispiet, par altri, di istancis popolârs che a domandin di timp di podê aderî), la sô autonomie e il so “pês” politic a son daûr a pierdi simpri plui…teren. Cundut dai leams tant strents tra i vertiçs de Regjon e chei dal Guvier centrâl…
Il 2014 che si è daûr a sierâ nus à puartade une schirie di elements di riflession: il câs Latterie Friulane, ponte dal iceberg de assence di une politiche regjonâl intal setôr dal lat e dai siei derivâts (di positîf al è che la vicende des Latariis e à intiziât un cambiament positîf inte impostazion de bande di Coldiretti e Consorzio Agrario, che a àn scomençât a operâ fasint scuadre); la fusion – clamìnle cussì, cuntun eufemisim - tra la multiservizi Amga di Udin e la emiliane Hera, operazion che a tancj (soredut esponents de oposizion in Comun a Udin) e je parude par altri pôc trasparent; la creazion di une sole societât tra Venit - che al deten la maiorance - e Friûl-Vignesie Julie, cu la fusion di Friulia Sgr e Veneto Sviluppo (di sotlineâ che Friulia Sgr e jere stade individuade, par altri, par gjestî i previodûts fonts pension regjonâi…). E fin chi o sin dome aes sorpresis de prime part dal an, che no podevin ciert finî li.
Intai mês passâts, fasint une panoramiche de situazion logjistiche regjonâl, o vevin evidenziât cemût che l’aeropuart regjonâl di Roncjis di Monfalcon al ves sielt di lâ indevant cu la proprie ativitât, mantignint il propri isolament splendit cundut che dilunc dai agns si fossin cirudis aleancis cun altris aeropuarts, in primis cu la Save di Vignesie. I dineis continuis no àn prodot risultâts preseabii (a part la sorevivence in cjarie di un Cda e de struture gjestionâl), intant che Vignesie – midiant des progressivis aleancis cun Trevîs, Verone e, cumò, Brescia, e à continuât il so plan di espansion. Morâl: di Roncjis furlans no ‘nt partissin plui, intant che i aeropuarts venits a son simpri plui plens.
Par une ocasion – la enesime – pierdude, ve cumò al orizont une gnove oportunitât, ma in chest câs no si sa trop positive: la idee di fondi intun unic pôl che al cjapi dentri il teritori dal Venit, dal Trentin, dal Friûl e de provincie di Triest dutis lis concessionariis autostradâls locâls. “Nus darès plui fuarce contratuâl pal acès al credit e pai apalts”, a sostegnin i promotôrs, e tra chei i sodisfats Tosi e Zaia, ducj i doi venits… Par Autovie Venete, che a son sot cu la dificile partide dal otigniment dai finanziaments pe tierce corsie, al sarès cence dubi un balsims, sot chest profîl. Al reste però di viodi cualis consecuencis la creazion di cheste societât e podarès vê pe Regjon, che in Autovie e à cjatât fin cumò il propri bancomat, la proprie tesorarie, di là di une font di finanziament par altris comparts dal belanç regjonâl (pensait, come che al è sucedût in passât, ai utii invistîts par esempli inte sanitât).
Al è dopo un altri aspiet, che cu la economie al à a ce fâ in maniere indirete: il Friûl-Vignesie Julie si è viodût “gjavâ” la Direzion scolastiche regjonâl, deventade une dipendence di Vignesie. Intun moment che si rimarche la simpri plui grande urgjence di une riforme che e pei simpri plui la scuele al teritori, ancje pe individuazion e la formazion di specifichis professionalitâts buinis pes aziendis locâls, al è un slontanament che nol pues no prejudicâ la economie locâl. Che, di bande sô, in fin dai fats si è savude difindi ancje chest an, in gracie soredut de domande foreste. In cualchi câs (che si lei: Mangiarotti-Westinghouse) il rivâ di aziendis o capitâi forescj al à consintût di mantignî sul teritori ativitâts produtivis (e puescj di vore), confermant che sul Friûl si pues ancjemò invistî. Almancul fin cuant che lis sieltis politichis no nus ridusaran a une dimension tant microscopiche di no rivâ plui a jessi individuabile su la cjarte gjeopolitiche mondiâl. ❚
Linux


text:
Cun Pepe Coròngiu, fasint il pont su la politiche linguistiche in Sardegne
Gjornalist e di agns impegnât inte promozion de proprie lenghe nazionâl, il sart, Giuseppe Corongiu, o miôr Pepe Coròngiu di Làconi (OR), al è stât par 8 agns diretôr dal Servìtziu Limba e Cultura Sarda de sa Regione Autònoma de Sardigna.
Autôr dal libri Il sardo: una lingua “normale” (2013, edizions Condaghes www.condaghes.com),che secont cualchidun al sarès la cause dal so slontanament dal rûl di responsabil regjonâl dal ufici pe lenghe e la culture sarde, Coròngiu cumò al lavore intun comun in provincie di Casteddu, ma al continue la sô bataie pai dirits linguistics dal popul de Sardegne dentri dal Coordinamentu pro su Sardu Ufitziale.
–––
Intal XXI secul si pues pierdi il lavôr par vê scrit un libri?
“No lu sai, o pensi però che il libar pinsîr al sedi simpri un esercizi pericolôs. Il fat di no avalêsi plui de mê professionalitât, di là de cuistion personâl, al è stât un segnâl negatîf de Regjon viers dal Moviment linguistic. I fats sucessîfs dopo lu àn dimostrât cun evidence”.
–––
Cui Lu aial contrastât e cuale ise stade la acuse?
“Il mont academic no mi à perdonât mai il stop ai finanziaments causât dal lôr dinei a doprâ il sart tant che lenghe veicolâr inte formazion dai insegnants. E un ciert mont folcloristic dialetâ no si è sparagnât in ofesis gratuitis di nature cjampanilistiche e ignorante. Acusis no ‘nd è, dome argomentazions ridiculis. E je mancjade plui che altri la politiche: miôr vê dirigjents neutris che no visin ogni moment al politic i siei oblics viers dal sart”.
–––
Nus fevelial di Limba 2.0 (www.salimbasarda.net), il diàriu de su movimentu linguìstico?
“Al è un blog scrit dal dut in sart là che o cirìn di esprimi lis posizions di cui che al è favôr de standardizazion unitarie e là che o cirìn di dâ notiziis su la politiche linguistiche. E je une iniziative volontaristiche che si fonde sui contribûts dai partecipants. Al è un lavôr fat intal timp libar e inte fin de setemane. Nus stan tant daûr i militants e o soi tant sodisfat. In pôcs mês o sin deventâts il sît in sart plui clicât”.
–––
AI 8 Di Dicembar a Cagliari si è fate la Cunferentzia Natzionale de sa Limba Sarda: cemût ise nassude la iniziative?
“Il Guvier Regjonâl intal 2014 al à taiât ducj i fonts (plui o mancul 3 milions) relatîfs ae politiche linguistiche. Cun di plui, al à soprimût un apontament obligatori previodût par leç, la Conference Anuâl de sa Limba Sarda là che i aministradôrs a son obleâts a confrontâsi cui operadôrs. Alore le vin fate nô ativiscj in maniere polemiche. Tant che Coordinamentu Sardu Ufitziale o vin cjapât il puest, di brâfs citadins, di un podê public che nol à fat il so dovê”.
–––
Sono stadis reazions dal mont istituzionâl?
“Cidin totâl. Promessis di intervent e di finanziament butadis li aes solitis animis cjandidis par vuadagnâ timp. Dopo e je rivade la Finanziarie 2015 cu la propueste de Zonte di tai di dute la politiche linguistiche e o disìn che e je stade la rispueste che si spietavin. La politiche in Sardegne e je stade comissariade dai academics. I academics chi a son i nemîs de lenghe, ergo…”
–––
Un dai temis che al à dismovût plui interès al è stât l’insegnament de lenghe di minorance a scuele: cemût ise la situazion de lenghe sarde?
“E je piês di chê dal furlan, ma cu la leç 3 dal 2009 o sin rivâts a sigurâ in maniere graduâl la presince dal sart intal orari curicolâr in plui di 200 scuelis. Lis fameis a lassin di doprâ il sart cui fruts a un ritmi impressionant, fûr che in cualchi zone centriorientâl de isule. Magari cussì no, i segnâi che a rivin de Regjon vuê no son confuartants. Anzit, la mê pôre e je che si passi di une politiche di normalizazion a une di folclorizazion e di dialetizazion. Nus volaressin tancj bêçs”.
–––
Dilunc dai lavôrs de Cunferentzia Natzionale de sa Limba Sarda a son stâts une vore intervents dal public cetant ’sintûts’ e caraterizâts di une cussience identitarie impuartante: il teme isal une vore sintût de popolazion?
“Al è sintût, ma nol cjate une sô composizion. Al è un probleme democratic interni plui che di pression di un altri grup linguistic: lis élites che a guviernin no nus crodin e a remin cuintri, invezit che a pro. A difondin ancje une idee de lenghe fate di prejudizis e stereotips che e confont la popolazion. Il Moviment Linguistic al è ferbint e organizât e al lote salt pe difese dai dirits linguistics. O soi otimist: o pensi che ae fin, dopo cualchi an di soference, si ricjaparà strade”.
–––
Ce an saraial il 2015 par sa limba sarda?
“Di resistence. Al larà cussì par un pôc di timp fin che la ruede no zirarà e al cambiarà il senari politic”. ❚
✒ Christian Romanini


text:
LABORATORI DI AUTONOMIE. 4. FLUMISEL, Economie
Il vantaç di vê vude la autonomie e la specialitât te nestre regjon si à podût pesâ un grum a nivel sociâl e economic dai agns Cincuante fin in zornade di vuê. Baste viodi cemût che che si son svilupadis tantis piçulis realtâts che a àn permetût di costruî un telâr resistent, fat di imprenditorie e di ocupazion. E dongje di chestis, planc a planc si son zontadis un pâr di grandis impresis che in cierts setôrs a àn podût e savût dî la lôr, rinfuarçant la struture economiche di dut il Friûl-Vignesie Julie.
Cun cheste premetidure, ai 13 di Novembar si è davuelzût l’incuintri dai Laboratoris di Autonomie, dedicât apont ae economie. Moderâts dal sindic di Flumisel Ennio Scridel, si son cjatâts a dibati il president de Confartesanât furlane e president de Bancje di Cividât Graziano Tilatti, il segretari de Cisl di Udin e da Basse furlane Roberto Muradore, il president de Cooperative di Cjasarse Mirko Bellini e il president de Secab di Paluce Luigi Cortolezzis.
Propit i doi presidents des cooperativis a àn volût evidenziâ che i modei che si basin su la valorizazion de identitât furlane, dai siei valôrs e de braùre dai lavoradôrs di chestis tieris a son vincents e a puartin a otignî un vantaç competitîf a nivel talian, ma ancje european.
Bellini, par esempli, al à spiegât che i vins de cantine di Cjasarse, cuant che a vegnin comercializâts tal forest e in chês altris regjons talianis, si fasin cognossi prime di dut pe lôr ecelence e po dopo propit pal fat che, jessint stâts produsûts in Friûl, a son sinonim di garanzie, serietât e cualitât.
Un altre ecelence, in chest câs nassude in Cjargne, e je la Cooperative energjetiche de Val de Bût che, in plui di cent agns di storie, e je rivade a costruî un sisteme distributîf de lûs e de corint eletriche che al tocje sîs comuns, plui di sîs mil abitants e cuasi 3 mil socis, che rispiet al rest dal teritori a pain boletis plui bassis di plui dal 50 par cent. Un model che, volint, la regjon e podarès slargjâ e replicâ al rest dal teritori, cjapant dentri par esempli dutis chês centrâls a biomassis che a son stadis costruidis in chescj agns.
Cu la crisi che o sin daûr a vivi di un pâr di agns in ca, vê sbassât il presi de energjie al sarès dal sigûr un vantaç competitîf di no pôc cont pes aziendis, clamadis simpri di plui a scombati cuntune concorence foreste che - di là dal confin, viôt dome Slovenie e Carinzie - e permet di fâ imprese tant plui facilmentri che culì di nô.
Dal sigûr, cemût che a àn fat notâ i partecipants al dibatit, no si pues dismenteâsi de manifature, dai pôi industriâi – viôt Osôf, Puçui, Buri, Monfalcon, San Zorç, Tor di Zuin - che a van difindûts e valorizâts cence ridusisi però a jutoris assistenzialistics che, tai agns passâts, a àn bielzà dimostrât di no funzionâ. No si pues pensâ, par esempli, di pontâ su impresis forestis che a rivin, a tetin il contribût e po dopo a van vie, lassant un cimitieri di capanons e di lavoradôrs in casse integrazion.
Une propueste di bon sens, rivade dai sindics che a àn volût costruî chescj laboratoris di Autonomie, e rimarche une robe clare e semplice: tal setôr public in primis, il localisim economic al pues jessi ancjemò une grande oportunitât; propit par chest, il sisteme di servizis publics locâi, in plen rispiet des normativis europeanis pe libare concorence di marcjât, al podarès cirî une strade che e favorissi la partecipazion des impresis furlanis tes garis publichis, in maniere di riscuvierzi la impuartance dal concet di “teritori pal teritori”. Tal stes timp, no stin a dismenteâsi dal setôr primari, dulà che la riscuvierte des tipicitâts agriculis e i percors di filiere a deventaran une strade obleade par promovi gnove ocupazion, gnûf redit e gnove economie. ❚
David Zanirato


text:
Il martueri di Gurize
Sul inprin e fo la cuistion dal “pont nassite”. La Zonte regjonâl e à decidût di tignî atîf chel di Monfalcon e di sierâ chel di Gurize, par vie che nol rispietave i parametris numerics minims pe sô sussistence. Il dibatiment e la polemiche su di un ospedâl a puartin a une altre cuistion e a cetancj interogatîf: cuâl isal l’avignî dal Friûl Orientâl tes sieltis de politiche regjonâl? Tiere di mieç, tirât di une bande e di chê altre, ma cence une vere progjetualitât par chel teritori, in diviers cantins? “No si pues dineâ che il Friûl Orientâl al sedi dal dut particolâr rispiet al rest dal Friûl-VJ – al conte Paolo Petiziol, president de Associazion Mittleuropa –. Al è evident da un pont di viste storic e culturâl, ancje se cheste peculiaritât e ven percepide in mût margjinâl par vie che chê provincie, vuê, e à 30 mil abitants. Cun displasê disìnsal clâr: a son come trê condominis di Milan. E po al è ancje dificil capî lis esigjencis di chest teritori: Gurize come Bolzan, come Tarvis e jere part dal imperi Austrongjaric e come tâl al à 200 agns di scuele dal oblic di plui. Dusinte agns che si fassin sintî e viodi”. Secont l’organizadôr di tantis fiestis de Mitteleuropa, cheste vicende e puarte in lûc la miopie de politiche. “A àn creât cheste problematiche che e podeve jessi risolte 20 agns za fa. No viodin prime lis robis, e i erôrs ju pain vuê. Un esempli al rive de vicende dal pont nassite: bastave no dismeti chê volte l’ospedâl che al jere dongje il confin, e vuê al sarès bastât vierzi un passaç su lis canceladis viers l’ospedâl di Nova Gorica che al jere subit di là. Tal passât si à sbaliât a no considerâ che Gurize a varès patît une diminuzion demografiche e di conseguence no si àn traghetadis lis sôs dibisugnis culturâls, linguistichis, struturâls, e ancje di viabilitât, te juste direzion”.
Segnâi di un teritori dismenteât? I problemis ju regjistre tal so piçul ancje la comunitât furlane. E denuncie Isa Dorigo, esponent de associazion dai Furlans dal Gurizan: “Nus stan sierant i sportei. Al moment al è viert dome chel de Provincie, ma in chel in comun a Gurize, che pûr al lavorave ben, no àn rinovât il contrat pe cuistion dal Compart Unic. Ma pal vêr no capìn ce che al è sucedût viodût che la Leç regjonâl 52/2014 e à sclarît che ancje il personâl de 482/99 al pues jessi rinovât fint a scjadince e se e je la cuvierte finanziarie”.
Tornant invezit ai erôrs e ae vision che si è vude sul Friûl a soreli jevât, “se o metìn insieme lis riformis che si stan pensant, e duncje la riforme Panontin e chê de Sanitât, la provincie di Gurize no ven fûr cence altri ben”, al dîs Feliciano Medeot, esponent dal mont dal associazionisim di chel toc di Friûl. “E je evident – al zonte – la spacadure di dute chê aree in dôs zonis complementârs tra di lôr: di une bande la Bisiacarie di chê altre Gurize e la diestre dal Lusinç. O vin la situazion ogjetive che il Gurizan nol à i numars che a àn chês altris provinciis, ma al è mancjât ancje il pês politic. No je cuistion di nons o di partîts, ma… daspò la fin de Vuere Frede, par esempli, si ise mai fate une politiche industriâl par chel teritori? I ise mai stât ritaiât un rûl strategjic ae citât?”. Domandis cuntune rispueste evident: la mancjance di une prospetive a medi, lunc tiermin.
La analisi di Medeot e cjape in considerazion ancjemò l’aspiet de sanitât. “Lant oltri lis barufis tra San Polo e Gurize, vincj, forsit trente agns indaûr a fevelavin di un ospedâl unic provinciâl che al veve di nassi a Gardiscje e che al jere pont di riferiment par ducj, po e je rivade la miopie de politiche e e à fermât dut. Cumò o vin une gnove riforme, si fevele di une aziende numar doi, par Gurize, Monfalcon, Tisane e Palme, aree omogjenie, al va dite, dal pont di viste socio-economic. Cence esprimi judizis in merit, viodût che al è dut ancjemò in pîts, al sarà fatôr determinant cemût che di un pont di viste operatîf, la funzion di assistence teritoriâl e sarà coordenade cun chê ospedaliere”, al siere Medeot. ❚
Oscar Puntel


text:
Avost 2014
AVOST - PRIME PAGJINE. EDITORIÂL - Chei che a sburtin par mandânus in B / Glesie furlane, Popul di Diu / Cocâi o dolfins, o paìn simpri noaltris / PAGJINE 2 – Avost 1974 – Avost 2014 un befel che al à fat storie / Cui voi di chei che a jerin li / PAGJINE 3 - 40 agns di Glesie Furlane / A Zui par memoreâ un document che nol à pierdût pêl di atualitât / Avîs / PAGJINE 4 – Sperant intune riprese autunâl / Par plasê, sintiment! Prime che il turisim al mueri scjafoiât / LA VÔS DE CISL. Mod. 730 precompilât: semplificazion fiscâl? / PAGJINE 5 - Il martueri di Gurize / Gjavâ a un popul la sô lenghe: chel al è l’inizi de balcanizazion / PAGJINE 6 - La lenghe furlane tes prioritâts de Paritetiche di Strizzolo / La etât dai ASO / Mara Beorchia, Sindic dal comun di Davâr / VIERS IL FRIÛL. Dome madracs par Sapade e Sant Michêl / PAGJINE 7 - SLOVENIE. Il gnûf parlament sloven vignût fûr des elezions di Lui / AUSTRIE. La Austrie daûr de Serbie par chel che al inten la visibilitât des comunitâts di minorance / FRIÛL EUROPE. UE. Il President de Comission al è gnûf, i problemis a son simpri chei / PAGJINE 8 - MUSICHE. Dal nuie, dal dut tal ultin lavôr dai ¿Cuinon? / MUSIS DI…FACEBOOK. Pai Gnognosaurs un Istât di grant impegn dì par dì / Risorsis e servizis gnûfs sul sît de ARLeF / PAGJINE 9 - Stelis par Avostanis 2014 / SIMPRI BOGNS. Le poesie friulane di Pietro Zorutti, par cure di Bindo Chiurlo, Udin 1911 / AL CINE CUN BETE. In cercje di Nemo / PAGJINE 10 - Cjapâ sù il nestri passât par vê ispirazions tal vivi il presint e proviodi l’avignî / Sants Ermacure e Fortunât tra liende, storie e leiende / IL FERÂL. I FURLANS E IL TEMPLI. (setime pontade) / PAGJINE 11 - IL GRANT LUNARI DAL FRIÛL. Avost / PAGJINE 12 - 1914-2014 IL CENTENARI DES BAUSIIS E DE VERGOGNE. Stupit di vuere /
*** I articui a son disponibii fracant sul titul. Buine leture.


text:
AUSTRIE. Vitorie pe tolerance in Europe: il sucès di “Wurst” al sburte a une gnove discussion sul teme dai dirits des cubiis omosessuâls
Il vincidôr dal »Eurovision Song Contest« di chest an al è stât, denant di 180 milions di spetatôrs di 45 paîs, Conchita Wurst, cognossût tant che “femine cu la barbe”, che e je l’alter ego dal cjantant travistît austriac Thomas Neuwirth.
Il Ministri de Culture austriac Josef Ostermayer al à dit che il risultât al è une vitorie pe tolerance in Europe. Pe Austrie e je la prime vitorie tal Song Contest dopo dal 1966, e la seconde assolude te storie de competizion che si ten dal 1956. Daûr la tradizion, l’an che al ven la Austrie e organizarà il prossim event, probabilmentri a Viene.
Cui si platial daûr la figure?
Thomas Neuwirth, nassût ai 6 di Novembar dal 1988 a Gmund, al cres in Stirie a Bad Mitterndorf, paîs di 3.000 animis. A 14 agns al scuvierç di jessi diviers, però dome cuatri agns dopo al decît di confessâ la proprie omosessualitât ai siei gjenitôrs. Al decît di scjampâ de provincie par lâ tal cjâf lûc anonim Graz, dulà che al frecuente la scuele di mode.
Za tal 2006, ancjemò arlêf de scuele, al partecipe in television al talent show »Starmania« de ORF (radiotelevision nazionâl austriache), dulà che al concuiste il secont puest. Un an daspò, al fonde la boyband »Jetzt anders!«
***
Il personaç di fantasie “Conchita Wurst”
Conchita Wurst si presente tant che une dive cu la barbe. La biografie romanzade e tache tes monts de Colombie e e puarte a une infanzie in Gjermanie, fin ae cariere tant che cjantant in Austrie. La sô creazion, al spieghe Neuwirth, e je une rispueste cuintri la discriminazion dai zovins a cause de lôr omosessualitât. Il sorenon »Wurst« al vûl dî »luianie« o »salam«, però in sens figurât ancje »no mi impuarte« o miôr: no mi impuarte il to aspiet e di indulà che tu vegnis. Soredut par vie de barbe, Wurst si distache di altris figuris di travistîts. Di fat, si trate di un omp-femine, un mix di gjenars cul motîf di provocâ.
***
Neuwirth si è presentât pe prime volte in chest rûl al grant public tal 2011 tant che partecipant al spetacul di talents »Die große Chance« de ORF, finint al sest puest tal round finâl.
Tant che Conchita Wurst al è rivât tal Song Contest 2012 austriac al secont puest. Tal Setembar dal 2013, la television statâl austriache e decît di mandâ Conchita Wurst tant che rapresentant de Austrie. La cjançon »Rise Like a Phoenix« e je stade presentade pe prime volte ai 18 di Març dal 2014 su la radio Ö3.
***
Cul sucès di Copenhagen, »Wurst« al è rivât adore a sburtâ une gnove discussion sul teme dai dirits des cubiis omosessuâls. Cumò ancje il partît popolâr conservadôrs al è pront pes riformis de legjislazion a pro dai dirits dai omosessuâi, e a movisi te cuistion dibatude de adozion di fruts.
Un teme dificil dulà che la grande coalizion no presente une linie clare: la SPOE e vûl riformâ, la OEVP - cumò costrete a movisi daûr la opinion publiche – e je pronte a discuti; mentri che e je cuintri la diestre populistiche FPOE.
Il teme, in gracie dal sucès, al è tornât tes primis pagjinis tai media; e se i media si ocupin di alc, i politics no lu puedin ignorâ, soredut tal mieç de campagne eletorâl pe Europe.
Però no stin a dismenteâ che prin dal sucès diviers politics - soredut de diestre popolâr ma ancje altris personaçs publics - a vevin criticade la figure di »Wurst«, disint che no jere degne di rapresentâ la Austrie; anzit, a fevelavin di un insult pe imagjin de Austrie simpri corete e nete.
Midiant di »Wurst«, ancje i conservadôrs - fin tal ultin dai cjantons plui piçui – a tachin a discuti lis cuistions leadis ae omosessualitât: salacor, un prin pas viers un aiar plui tolerant. Alc si è za movût, e di chel trend positîf che si sint pardabon dapardut e a ogni pas, a puedin ancje profitâ chês altris minorancis. ❚
Janez Erat


text:
GLESIE FURLANE: (cuinte e ultime pontade) Conclusion
Ai 19 di Novembar dal 2013, a Palaç Belgrât tal Salon dal consei provinciâl, si è tignude la taule taronde “TUTELE DE LENGHE FURLANE E LA EUROPE: Lenghis, Religjon, Scuele in Friûl”. L’event al jere inmaneât dal grup di studis storic Historia di Pordenon e de Provincie di Udin.
In chê ocasion al è intervignût ancje pre Roman Michelot cuntun intervent sui 40 agns di ativitât di Glesie Furlane. O presentìn ai nestris letôrs il so intervent.
(cuinte e ultime pontade)
[…] CONCLUSION
O pensi che al sedi dovê de Glesie, no dome dal nestri grop, tramandâ il vanzeli, la Buine Gnove, in chest teritori, in cheste culture, in cheste realtât che no il caprici ma la storie e à costruît. Il principi de incjarnazion, di cjapâ sù cheste cjar al è un fondament de fede cristiane. Magari cussì no la gjerarchie ancjemò vuê no jude in chest sens. Tant al è vêr che a Visepente dulà che pre Antoni al à celebrât par 25 agns e di altris bandis e di sigûr tai miei paîs, cuant che no sarai plui, e tornarà la “normalizazion”, si sierarà – finalmentri par lôr – la parentesi. Chest mi da aviliment e marum! Par chest lu vin dit di un pieç e lu continuìn a dî che e mancje une sielte clare e impegnative in chest cjamp di bande de gjerarchie glesiastiche nostrane. La Glesie e lote par certs valôrs e principis “no-negoziabii”. Ma il dirit naturâl di doprâ la proprie lenghe par dut, ancje te liturgjie, nol è tra i principis e valôrs “no-negoziabii”.
Tal lôr setôr di competence ancje lis grandis istituzions de societât a varessin di fâ, la stesse sielte clare e impegnative: scuele, universitât, mass-media, economie, politiche… No podìn acusâ la int, il popul furlan di disinterès e di volê bandonâ la proprie lenghe. I furlans di bessôi in maniere spontanie par secui a àn doprât la lôr lenghe, le àn salvade, e ancjemò tancj lu fasin. Pluitost lis istituzions a son stadis latitantis, o, piês, a àn fate la vuere cuintri de lenghe, a àn judât a fânus pierdi la stime, la dignitât, il valôr dal nestri patrimoni culturâl. A son lis istituzions in debit cul popul.
A son lis sieltis concretis che a stabilissin la difese e la pupilance o mancul di chescj tesaurs. No sai se l’Ufici scolastic regjonâl al à lavorât in chest sens, ma se al ven trasferît tal Venit, o ai i miei grancj dubis che al rivi a fâ alc in pro dal Friûl….
Impegnâsi ducj a operâ, riparâ e creâ cussience, dignitât, stime nol è mai fûr timp, nol è mai timp pierdût, no son mai risorsis straçadis. E la sperance no mûr.
[Fin] ❚
pre Roman Michelot


text:
Archeologjie
La archeologjie al è il studi des civiltâts e des culturis dal passât midiant la racolte, la documentazion e la catalogazion dai rests materiâi che si rivin a cjatà.
Tabele dai contignûts
Storie de archeologjie[cambie | modifiche il codiç]
Ancje se l’interes pal passat no je une robe recente te storie, tant al è vêr che za i româns a vevin la abitudine a colezionâ oparis d’art grechis “antighis”, la archeologjie moderne e nas tal secul dai lums e in prinzipi e si interesse soredut des civiltâts dal Mediterani. Fra lis primis tapis impuartantis de so storie ricuardin che tal 1709 si tache a sgjavâ a Ercolano, tal 1748 a Pompei, tal 1799 e ven cjatade la Piere di Rosetta e tal 1873 e ven scuvierte la citât di Troie. In timps plui modernis la archeologjie si interesse a ducj i periodis passâts, storics e preistorics. Si doprin metodologjis modernis, come che dal Cjarboni 14, par rivà a da une date ai ogjets cjatâts.
Tecniche di scavi[cambie | modifiche il codiç]
Il principâl metodi al è il scavi stratigrafic, i ogjets a vegnin cjapâts su lavorant a strâts in maniere di vê une omogjeneitât cronologjiche in chel che si cjate.
Vôs leadis[cambie | modifiche il codiç]
Leams[cambie | modifiche il codiç]
[1] - (talian) - societât furlane di archeologjie.


text:
Sisteme solâr
Il sisteme solâr al è l'insiemi di ducj i astris che a orbitin ator dal Soreli e che, par vie de gravitât, a son duncje leâts a lui. Al è componût di 9 planets, almancul 158 satelits naturâls (o lunis) e centenârs di miârs di planets minôrs o planetoits, asteroits, meteoris e cometis; tal mieç al è une misture di gas e polvars. Dut chest al forme un dai braçs de galassie Vie Lattee, che al zire ator dal centri de galassie, logât a 26.000 agns lûs di distance a une velocitât di 220 km/s.
Intal fevelâ popolâr, spes clamin sisteme solâr ancje altris sistemis stelârs e sistemis planetaris; chest ûs nol è just, parcè che cun cheste peraule si varès di intindi dome il sisteme de Tiere, e par chei altris doprâ nons come "sisteme di Alpha Centauri" o "sisteme di 51 Pegasi".
Struture[cambie | modifiche il codiç]
Il Soreli (simbul astronomic ☉) al è une stele G2 inte secuence principâl che al conten il 99,86% de masse cognossude dal sisteme solâr. I doi cuarps plui grues che a orbitin ator di lui, Jupiter e Saturni, a formin plui dal 90% di chel che al reste; il nûl di Oort al podarès ocupâ une buine percentuâl, ma la sô esistence no je ancjemò confermade.
In tiermins plui gjenerâls, la regjon cognossude dal sisteme e consist in vot cuarps, in orbitis avonde unichis, par solit clamâts planets o planets maiôrs, e dôs cinturiis di obiets plui piçui, i planets minôrs o planetoits. Pluton, il novesim planet, al è ancje considerât un membri de cinturie esterne, e nol è clâr se al è di considerâ un planet maiôr o minôr, soredut daspò la scuvierte di 2003 UB313. Un grum di ogjets che a orbitin ator dal Soreli a stan sul stes plan, clamât plan elitic, e a orbitin inte stesse direzion; spes ator di lôr a orbitin lunis, e i plui grancj a son ancje circondâts di anei di polvar e di altri particolât.
I planets maiôrs a son, in ordin, Mercuri (☿), Bielestele (♀), Tiere (♁), Mart (♂), Jupiter (♃), Saturni (♄), Uran (♅/), Netun (♆) e Pluton (♇). Vot dai nûfs planets a cjapin il non di dius e deis de mitologjie greche-romane.
Distancis interplanetariis[cambie | modifiche il codiç]
Lis distancis jenfri dal sisteme solâr a son par solit misuradis in Unitâts astronomichis, o UA. Une UA e je la distance mediane tra la Tiere e il Soreli, ven a stâi 149.598.000 chilometris. Altris unitâts dopradis spes a son il gjigametri (Gm, un milion di chilometris) e il terametri (Tm, un miliart di chilometris). Pluton al è plui o mancul a 38 UA (5,9 Tm) dal Soreli, Jupiter al è logât cirche a 5,2 UA (778 Gm).
Ancje se une vore di diagrams a rapresentin il sisteme solâr come a la stesse distance une di chê altre, a son invezit disponudis gjeometrichementri, ven a stâi che ognidune e je al dopli de distance dal Soreli rispiet a chê prime; par esempli, la distance di Bielestele dal Soreli e je cirche il dopli di chê di Mercuri, la distance de Tiere e je il dopli di chê di Bielestele e cussì indevant. Cheste relazion e je esprimude inte leç di Bode-Titius.